text:
UNFC uhpung hte Maigan Salang ni hpaji ninghkring ni myen a Rapdaw Salang ni dung nna grat dagra tara shang ten mi hta lamang kaba ni hpe htap hte htap, n'gam hte n'gam, langai hpang langai ka jahkrat tawn ai lamang masing mahkyen hpe n'dau shana nna, tara rap ra ai hte bawngban yang chyu shawng na ninggam langai hku mai sawn lu na re. Teng, mung masa hte mahtai tam ga nga yang 2008 gaw da ai tara shawng galai ra ai re majaw annau ni a ya ten mungdan atsang munghpawm atsang hku mi bawng bawng gara hku mung mai shagrin shangut lu na masa n're. Dai re jaw, shaning galu ten galu shat makai lang nna bawng ga ngu ai lachyum de gale nga ai. Hpyen dap ni htu dung tawn ai shara ni hpe chyawm bawng jahkut sharai shading la ga ngu ai mung, ahkyak ai shara kaba ni gaw shanhte mung ra ai annau ni mung ra ai re, dai majaw ga tsun ga law, bau dum bau waw ngu ai lachyum de gale wa chyalu re. Myen ni nan shawng hpang ai majan re majaw, tara ai hte teng man ai hku shanhte nan htingnut ra ai, tim ya na masa hku yu yang gara hku mung myen gaw annau ni ra ai madang hku htingnut ya na nre ngu ngai hku na sawn mu ai. Hpa majaw RCSS/SSA hte SSPP/SSA ni munghpawm masa hku ta masat htu ngut sai re, hpa rai grau naw gasat hkat nga ai kun? Hpa rai annau ni hpe grau htu matsut na lachyum shapraw nga ai kun? Myit shingran yu ra ai.
Hpyen shada hkum tsun tara gata mara n'nga ai madu ra ai hku zingri ai mung shawa hpyen yen tsin yam ni hpe madu atsam marai gumhpraw n're ai UN a garum sa wa na hpe pyi pat ya nga ai hte, hpyen yen ni matu pyi shinggyim nauna myit n'rawng ai masa hta kaning re simsa lam naw myit mada mai nga ta? Bawngban nna myen a kata de madi shadaw ai kumla n'pru u ga ja ja li li myit yu ra ai. Dai ni gaw grau nna ninghtoi htoi wa mahka re majaw shut n'mai sai hte maga mi bawngban ai zawn maga mi ja ja htim gasat chyam yu ra ai shaloi she myen a masa gaw grau dan len wa na re.
Annau ni Mungdan Shanglawt na masing kaba nan re majaw n'dai ten asak (18) ning hpring ai ramma Num/La yawng hpyen magam n'law htum (2) ning n'gun n'mai n'dau ra sai. Masa kaba ginsup dat yu ra ai. Aung San Su Kyi mungdan law law du hkawm nna, shiga sanglang ai lam law law galaw ai a marang e myen mung hpe grau mungkan na myit shang sha wa ten myen mungdan a lam grau chye mayu grau sawk sagawn wa ai a marang e annau ni a lam mung mungkan na grau chye wa ai hte grau annau ni a kata lam mabyin hpe mungkan ting na mayu sawk sagawn wa nga sai ten re.
Maga mi de Aung San Su Kyi mungkan de shiga sanglang ai kaja ai zawn, rai tim laga bawsang rawt malan hpung ni yawng ngu na daram simsa lam la ngut sai rai yang annau ni gaw hpa rai simsa lam n'la lu ai kun? ngu ai gaw ga san kaba re zawn mahtai kaba re. Mungkan mungdan malawng gaw shaning galu asuya tai nga ai myen a manaw she grau chye nga ai re, annau ni gaw nga hkang lagyawk na shu tek zawn naw rai nga ai lachyum re jaw ja ja li li annau ni myit dating tawn ai awmdawm mung masa bawngban ai de n'du yang ganing re lapran masa hta mung annau ni n'mai tsap sai ngu mu ai. Miwa mung e shanu nga ai Chyurum ai hpunau ni e, shinggyim masha amyu langai a lu gin ai ahkaw ahkang kaba re majaw Miwa mungdan Gumsan rung de hpunau myit su Du Salang ningbaw ningla hpaji ning hkring ni hku nna, Miwa mung chying masha langa hku annau ni byin nga ai Jinghpaw mung majan hte hpyen yen tsin yam ni a matu ahkyak kaba tawn nna laika pa tang madun lu yang annau ni a matu kaba dik ai awng dang lam rai na re. Dai hte maren Kala mungdan e shanu nga ai hpunau ni mung Kala mung Gumsan magan rung de lu tang yang kaja dik ai mahkrun kaba hta sa nga ai lam langai rai na re.
Annau ni ning baw kaba ni,
1- Du Kab Lahtaw Zau Seng.
2- Du Kaba Maran Brang Seng.
3- Du Kaba Mali Zup Zau Mai.
4- Du Kaba Lamung Tu Jai.
5- Du Kaba Layawk Zawng Hkra
ni re gara shaning kaw nna kara ten du hkra magam lit gun ai hpe matut nna bai ka shana wa na n'ngai.
N'dai ten annau ni lahkam htawt shut, tsun shut n'mai sai. Shaning (60) ning hkawt lam shagu hpang hkrat dik wa saga ai re, dai ni gaw jum hkalut kau ten n'dai hpe tat kau gaw gara hku mung n'mai sai. Myen htingnut tim gasat nang tik tik sha mai sai.
Baren Numraw
22/6/2012


c: text/html

text:
Jinghpaw Mung hte Miwa ga sharit mare rai nga ai Loi Je mare na hpyen asuya hpyen dap hpe Wunpawng Mungdan Shanglawt Asuya a KIA myu tsaw share shagan ni kawn dai hpawt hkying (3:00am) hta sa htim gap lai wa sai lam na chye lu ai. Laknak kaba n sen ni tsawm ra ngoi gadu wa sai nga na buga na masha ni tsun shana wa ai. Kata lam shiga hpe gaw hkrak n chye lu shi ai.
LOI JE MYEN HPYEN DAP HPE HTIM GAP
Jinghpaw Mung hte Miwa ga sharit mare rai nga ai Loi Je mare na hpyen asuya hpyen dap hpe Wunpawng Mungdan Shanglawt Asuya a KIA myu tsaw share shagan ni kawn dai hpawt hkying (3:00am) hta sa htim gap lai wa sai lam na chye lu ai. Laknak kaba n sen ni tsawm ra ngoi gadu wa sai nga na buga na masha ni tsun shana wa ai. Kata lam shiga hpe gaw hkrak n chye lu shi ai.
Labels: Jinghpaw Mung Shiga
2 comments:
- shayi bum30 said...
-
Myu tsaw share shagan GIDON hpyen ni hpe Karai kasang a mau hpa hpung shingkang hte makawp maga nga u ga,awng padang dip la lu mu ga akyu hpyi majai let ngun jaw dat ga ai law.
- January 10, 2012 at 9:50 AM
- ngatu naw said...
-
"Because he lives, we can face tomorrow, No more fear, he hold our future"
- January 10, 2012 at 12:20 PM

robotstxt: allowed

filter: keep


text:
KAWNG LUNG MARE KAW MYEN (6) HKALA
Labels: Jinghpaw Mung Shiga
2 comments:
- sammung brang. said...
-
aten ahka yu n.na sagap kabai kau mu.
- July 12, 2012 at 11:36 AM
- christopher said...
-
Myu tsaw KIA hpyen la ni e den mu yaw mu KACHIN ngu ai hpa baw re ngu ai gwi ni yawng yawng hpe gahtam sat kau mu hkum dat dat mu.UKA mung du sai n gun sai yaw ga.ndai gwi ni hpe moi naw kaji ten kaw na nju ai myit gaw 100% rawng wa n ngai.dai ni na aten hta annau ni zim taw yang htawng hpang anhte a gashu gasha ban hta e sa wa gwi a mayam tai ra na rai sai.
- July 12, 2012 at 6:25 PM


text:
America Mungdang Indianapolis kaw shanu nga ai Wungpawng Myusha ni hte Hkang (Chin) myusha ni gaw sai rum ai hpunau ni re hpe sakse madun ai hku n’na Jinghpaw hpyen yen tsin yam ni hpe garum na hte seng n’na Fund tam na matu Jinghpaw-Hkang bawngban jahkrum ai lamang hpe (January 2,2012) shana de US sinpraw aten (5:00 pm) hta bawngban jahkrum la saga ai.
Dai bawngban jahkrum ai lam hta
1. Chin National Day poi lamang hta Jinghpaw shat malu masha dut na
2. Raffle hpaw poi lamang galaw na myit hkrum daw dan saga ai.
Gat dut poi shabyin shatai komiti ni hpe mung Jinghpaw the Hkang salang ni hpe san da sai the bawngban ai lam hpe awngdang let shangut la saga ai.


text:
Tsinyam alu tam ai hta, “Duwa na February 20 Hkang Amyusha Nhtoi (Chin National Day) poi lamang hta Jinghpaw shat malu masha dut na hte Raffle (gam chyam lakmat) hpaw poi lamang galaw na matu myit hkrum dawdan da ai,” nga nna, zuphpawng shanglawm ai Slg. Lahpai Zau Lawt kawn KNG Jinghpaw Shiga Dap de tsun wa ai re.
Shi matut tsun ai hta, ya na zawn galaw ai gaw, Jinghpaw mungdaw kata hta matut nna garum ningtum ni ra kadawn nga ai, yak hkak hkrum nga ai hpyen yen masha ni hpe garum lu na matu hte, Jinghpaw Wunpawng amyusha ni hte Hkang amyusha ni gaw sai rum ai hpu nau ni re ngu ai hpe sakse madun ai hku nna mung galaw ai lamang re nga tsun ai.
Maning laman mung, Amerikan mungdan hte mungkan shara shagu chyam bra nga ai J.W sha ni hte kaga hpunau amyusha ni gaw alu tam ai lamang amyu myu hku nna lamang ni galaw let, Jinghpaw tsinyam ni hpe dangdi dangdep ai daram garum wa sai rai nga ai.
Dai hta Australia mungdan hte kaga mungdan ni hkan du nga ai, Hkang hpunau ni kawn, lai wa sai 2011 ning hta, Jinghpaw mungdaw kata na hpyen yen tsinyam ni a matu Myen gumhpraw kyat sen 500 daram garum wa sai rai nga re.
Jinghpaw mungdaw kata, majan matut manoi byin nga ai rai nna, hpyen yen tsinyam ni mung grau law jat nga ai hte, ya ten Wunpawng Mungdan Shanglawt Hpung/Hpyendap (KIO/A) up hkang ai shara ni hte Miwa ga jarit de du nga ai hpyen yen tsinyam 50,000 jan rai sai re.
Hpyen yen tsinyam ni law wa ai hte maren, garum ningtum lam ni grau ra kadawn nga ai hte, Mungkan Wunpawng Hpung (UN) a rung lakying ni rai nga ai, Yangung daju UNICEF, UNHCR hte UN-OCHA rung na Myen magam gun masha ni gaw maning December 12 ya hta KIO ginjaw Laiza tsinyam dabang de kalang sa du garum jaw ai hta lai nna, matut garum jaw ai lam n nga shi ai.
bY:KNG/chin/kachin USA news group


text:
Jinghpaw mungdaw a mabyin ni-2008
J.W Chyum Dakkasu Lungseng Jubile (1932-2007)Jinghpaw Wunpawng (J.W) Hkalup Hpung Ginjaw (KBC snr JHZ) gaw J.W Hkalup hpung masha ni chyum jawng lu la ai 75 ning hpring ai lungseng jubili Karai Kasang chyeju shakawn poi kaba hpe J.W Chyum Dakkasu (KTC) jawng wang, Jinghpaw Mungdaw a mare daju kaba Myitkyina mare a dingdung de deng 10 tsan ai Nawng Nang ninghtawn e galaw wa sai.
Teng nga yang, J.W Hkalup Hpung masha ni chyum jawng lu la ai Lungseng Jubilee gaw 2007 hta ang ai raitim, lungseng jubili chyeju shakawn hpawng kaba hpe March 24-30 laman, '2008 ning jawng yu poi' hte arau hpawn galaw wa sai.
1932 kaw nna 2007 ning du hkra sharin jahpat dat ai jawngma yawng gaw 3,817 rai nna, dai hta ala yawng 2,220 hte anum 1,597 rai sai lam, KTC labau kyem mazing kawn chye lu ai.
KTC gaw ya aten jawngma yawng 480 jan rai nna aten hpring hte hpung jat chyum hpaji sharin nga ai jawng sara/num ni yawng marai 30 jan rai nga ai. Ya, KTC hta Licentiate Theology (L.Th.), Bachelor of Theology (B.Th.), Bachelor of Ministry (B.Min.), Master of Divinity
(M.Dip.) degree pang ni hte shagrau nga ai. Ndai jubili hpawng kaba kaw nna Honorary Doctorate or Doctor of Divinity (D.D.) shagrau ya ai lam mung galaw hpang wa sai.
Ndai sanit ya galaw ai Lungseng jubili chyeju shakawn hpawng kaba hta, hpung masha ni 20,000 jan mying jahpan bang shanglawm wa sai hte poi sa manam gaw sen 2 daram rai nga ai lam, chye lu ai. Ndai hpawng kaba hta Myen gumhpraw lap wan 86 jan jai lang wa sai.
KTC gaw Hkalup hpung masha sen 4 jan hpe gawng malai tai ai Jinghpaw Wunpawng Hkalup Hpung Ginjaw a kaba dik ai chyum jawng rai nna Myen mungdan hta kaba dik ai chyum jawng langai rai nga ai.
J.W Hkalup Ramma Hpawng Kaba (April 5-11)Myen mung shang wang, J.W Hkalup Ginjaw (JHZ) na J.W Hkalup ramma shawa 3,000 jan gaw Shanglawt Uphkang ai ginra Nbapa, Miwa-Jinghpaw mung jarit e 7 lang na Hkalup ramma shawa hpawng hpe awngdang ai hte galaw wa sai.
Nbapa na Hkalup ramma shawa hpawng gabaw gaw Buhkaw laika 14:9b na," ... Hkum hkrit myit, Yehowa nga nga ai," ngu ai rai nga ai. Ndai zawn re Hkalup ramma shawa zuphpawng kaba gaw 5 ning hta kalang lang galaw ai zuphpawng rai nga ai.
Laklai ai lam gaw, ndai Nbapa na J.W Hkalup Hkristan Ramma Shawa Zuphpawng Kaba gaw hpyen asuya ju up magam ni galaw na ndat da ai mungdan ting Shanhte woi ka jahkrat da ai mungdan a 'Ningpawt Ninghpang Gaw Da Ai Tara Kanu' hpe shawa ra masat hkam hpawng (constitutional referendum) galaw na shata mi hta galaw ai re.
J.W jawngma ni Referedum ninghkap laika pa shakap (Jan - May)Myen gumshem hpyen asuya ara ka da ai mungdan a Ningpawt Ninghpang Gaw Da Ai Rara Kanu (nhprang) hpe shawa ara masat hkam la hpawng May 10 ya a shawng kaw nna Jinghpaw Mungdaw Jawngma Hpung (All Kachin Students' Union, AKSU) malawm ni gaw Jinghpaw Mungdaw kata rudi nna kata lam shamu shamawt nga ai ramma hpung rai nga ai hte maren, referendum hpe ja ja ninghkap ai "NO" laika pa shakap ai campaign ni hpe alang lang galaw wa sai.
Ndai referendum ninghkap laika pa shakap ai campaign ni hpe Jinghpaw Mung na marae kaba hte daju rai nga ai Myitkyina, numbat lahkawng mare daju Manmaw hte kaga Waimaw, Namti hte Mugawng mare kaba ni hta adan aleng shadan shadawng dan wa sai, rai nga ai.
KIO gaw, 'shawa ndau ga sadi' sharun nna Myen a Referendum hpe madi shadawMungdan kata laknak hpai Rawtmalan Wuhpung ni hta n-gun kaba dik gap hkat jahkring hpung, Wunpawng Mungdan Shanglawt Hpung (KIO) gaw, tinang dapshawa mungshawa ndau tawn ai, Myen hpyen asuya ka ai 'mungdan a ningpawt ninghpang gaw da ai tara kanu ntsa, shawa ara hkam la poi (referendum) galaw ai hta, lapran tsap na masa' tawn da ai hpe akajawng sharun kau nhtawm, KIO/KIA masha hte KIO kata na mungmasha ni hpe Referendum de madi shadaw ai 'Sindan Pa (me)' jaw na matu, aming jaw wa sai.
Referendum du na masum ya sha ra ai May 7 ya sha ni hta KIO gaw, tinang a uphkang ginra yawng na dapshawa mungmasha yawng de 'referendum hpe madi shadaw na lam aming' htuk shabra wa sai, rai nga ai. Ndai zawn galaw wa ai lam gaw, Myen a Dingdung Daw Dap-up (Northern Command commander snr Taimu) dingsa Maj-Gen Ong Myit gaw, KIO ginjaw Laiza de hpyen n-gun, laknak n-gun, tank mawdaw ni hpring hte 'majan gasat na zawn' sa jahkrit ai majaw rai nga ai.
Bai nna, kaga Jinghpaw mungdaw kata na Jinghpaw laknak lang wuhpung kaji rai nga ai, New Democratic Army-Kachin (NDA-K) and Lasang Awng Wa Simsa Lam Hpung ni hte Lahta Sam mung na Kachin Defense Army (KDA) ni mung, KIO hte maren, hpyen asuya a mungdan a gawda ai tara nhprang hpe madi shadaw me jaw na matu, tinang a dapshawa mungshawa ni hpe aming jaw wa sai re.
Brig-Gen Soe Win hpe Ma Pa Hka dap-up n'nan hku shara galai bang (June)Myen Brig-Gen Soe Win, Mandalay Ginwang, Pyin Oo Lwin (Memyu) na Hpyendu Jawng, jawng-up hpe Jinghpaw mungdaw mare daju Myitkyina e jung ai, Dingdung Daw Hpyendap Daju (Ma Pa Hka) a dap-up (taimu) hku nna shara galai bang wa sai.
Dap-up Soe Win gaw shi a uphkang ai aten laman, Jinghpaw Mungdaw kata kani nanghpam tsi mawan ni hpe ru kawn shagrawt jasan kau na re lam, ga sadi jaw wa sai. Raitim, shi gaw Jinghpaw mungdaw kata na hpun mailung ni, Miwa ga jarit de htaw shalai dut ai hpaga bungli hpe gaw, tara shang ahkang jaw wa sai.
Nhkum Hkawn Din gaw Myen hpyenla ni a jawm roi rip sat hkrum (July 27)Asak 15 ning jan sha re ai Jinghpaw Hkristan Jawngnum sha Nhkum Hkawn Din, Manmaw, Namsai kahtawng, laika tsang matsat jawngnum gaw, July shata 27 ya shani, Myen hpyenla ni a jawm roi rip sat hkrum wa sai.
Shayi Hkawn Din gaw mare makau hkauna na kahpu ba hpe malu masha jarik sa gun jaw ai lam lapran, N'mawk Myen hpyendap, Lagaw Lawan Dap (Light Infantry Battalion), Hka Ma Ya masat 437 na hpyenla marai masum a jawm shinggyim roi rip sat kau hkrum sai.
Hkawn Din roi rip sat ai mabyin hta Hka Ma Ya masat 437 na hpyenla yawm dik marai 3 lawm ai raitim, ya ten du hkra, Myen hpyen asuya gaw, sai n grin ai zawn re ai, 'Soe Tu Win' ngu ai hpyenma hpe sha, ahkyak la, hkyuk sharawng tawn ai, rai nga ai.
Miwa ni Jinghpaw mungdaw na hpun bai shawn bang waAten tsawm ra hkrawn ai hpang, Miwa hpun lauban ni gaw November shata kawn Jinghpaw mungdaw na hpun mailung ni hpe tinang mungdan de bai shawn bang wa sai.
Ya, Miwa ga de madung htaw shalai bang ai hpun ni gaw, Manmaw gaiwang hte Mali-N'mai Walawng na hpunja hpunkya ni, rai nga ai. Ndai lang na sawng dik gaw, Miwa ni gaw mungmasha ni madat tawn ai, kawn tawn ai hpun maling ni n lata, kran shaw la nga ai re lam, chye lu ai.
Kaja wa nga yang, Miwa asuya gaw Myen mung dingdung daw na hpun mailung ni hpe n shawn bang na lam, lai wa sai 2005 ning htum wa de, tara shang pat hkum wa sai re. Raitim, dai zawn galaw ai hpang mung, Miwa ga de Jinghpaw mungdaw hpun mailung ni, n dut n dang, dingyang naw shawn bang nga ai, rai nga ai.
Myen-Miwa ga jarit hta, Miwa ni 'Laiza Bunghku' shachyaw hpang2008, November shata praw kawn Miwa asuya gaw, dam de pe 10 hte galu de deng sanit jan ai, Myen-Miwa ga jarit madin, "Laiza Bunghku" hpe, Jinghpaw mungdaw, KIO a ginjaw Laiza e galaw hpang wa sai.
Ndai 'bunghku' gaw, Laiza Hka hte madin din tawn ai, Miwa Laiza hte KIO Laiza hpe madung madin din pat kau ya ai lam, rai nga ai.
Miwa gaw ndai bunghku hpe, "Myen mung hkran na kani nanghpam tsi mawan ni, Miwa de lagu shalai bang ai lam hpe pat shingdang lu na yaw shada ai re' nga nna, ginlam jaw tawn wa sai.
Myen-Miwa ga jarit hta, masha ginlen dut ninghkap rung hpaw (December 22)Myen, Miwa asuya lahkawng na mungdan gawng malai pyada du ni gaw, Jinghpaw mungdaw hte matut ai mungdan lahkawng a lamu ga jarit n'tsa 'masha ginlen dut ninghkap rung lahkawng' hpe December 22 ya shani, tara shang hpaw dat sai.
Rung mying hpe 'Myanmar-China Border Liaison Office On Anti trafficking in Persons' ngu ai gabaw jaw tawn ai rai nna, dai rung ni hpe, Miwa ga jarit hkran de Jang Hkong hte Myen ga jarit maga gaw Loije kaw hpaw tawn ai, rai nga ai.
Ndai rung lahkawng hpaw poi de Myen hpyen asuya a pyada du daju Brig-Gen Khin Yi (Khin Yee) hte Miwa ginjaw asuya na lahta tsang pyada du kaba langai sa du lawm sai.
Jinghpaw ni Amerikan Hkalup Sasana 100 ning hpring 'jaw poi' galaw (Feb. 3, 1909- Feb. 3, 2009)Myen mung a dingdung daw, Jinghpaw mungdaw, J.W Hkalup Hpung Ginjaw npu Manmaw Ginwang na Loije Pa hta, Wing Hkam mare Hkalup Hpung a Amerikan Hkalup Sasana shang 100 ning jaw poi hpe December 29-31 laman, wu wu di di galaw wa sai.
Ndai poi hta, Wing Hkam (Win Hkam) mare de wa ai, Hkalup Sasana shang wa ai hte laika hpaji jawng lu ai lamang ni hpe kapyawn galaw wa sai, rai nga ai. Shawng n'nan ndai lam ni hpe ningpawt hpang ya sai kanu kawa ni gaw, Amerikan shan hpraw Hkalup Sasana sara kaba Rev. H.J. Robert hte jauman Jinghpaw sasana sara Rev. Damau Naw ni rai nga ai.
Jaw Karai chyeju shakawn hpawng hta Wing Hkam Hkalup hpungmasha marai 200 jan hte manam ni yawng marai 400 jan shanglawm let, "Jaw Wunli Manau" hpe mung, December 30 hte 31, lahkawng ya tup nau la lu sai. Dai manau gaw, Wing Hkam mare a shawng ningnan na manau mung, rai nga ai.
Bai, Jaw Poi a masat dingsat hku nna '100 hpring masat Gawknu hte Sasana Sara ni a masat dingsat Lungpa' ni hpe mung, galaw la lu sai. Ndai 'Jaw Poi' hpe shata lahkawng jau nna galaw ai lam mung, rai nga ai.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- ‘Mung Shawa Asuya’ kaw nna Hpakan Lungseng Maw pat hkum (Shiga) 6 Jan 2016
- “Jinghpaw mungdaw gaw Myen hte Miwa a roi rip hkrum nga”: Benedict Rogers (San Htai) 2 Dec 2010
- “Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai (San Htai) 19 May 2010
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010


text:
Wednesday, March 19, 2008
Tuesday, March 18, 2008
On 3/17/08, Lahpai Ong
KDO malawm ni yawng hkamja ngwi pyaw nga na hpe kam ai,,
Anhte shinggan nga ai ni mung hkam ja nga ga ai,,mana maga de a kajawng sha KDO a mying galai ai lam hpe na lu ai majaw loi mi mau kajawng mat ai,,
* Hpa majaw nga jang KDO a masing hte ýaw shada lam mahkrun ni hte grai shai n htawm gyip dik ai lam de rai wa ai majaw ngu jang n shut na re,,
* Moi KDO hpe shanwg ning nan gaw de sa wa ai ten hta e Ngai galoi mung tsun tsun re ai ga langai moi na ni a kraw hta ngam nga na re ngu kam ai,, dai gaw anhte KDO ngu ái gaw UNHCR lam hta sha shang lawm tsap sa na matu n re,,
* Myusha maka lam hta ja ja tsap na matu re,, myusha mung masa lam hta tsap ai ni ngu jang grau teng ai,, KNO a statement hta lam yan 7 shatawng shada tawn ai hpe mu hti lu na kam ai,, malaysia hta mung moi gaw Hpung lam hte seng ai sha bawngring ngu nna hpaw tawn ai hpe a san sha mu ai,, dai hta hkalup hpung na ni law taw n htawm hkalup hpung lam hta grau shaja taw ai zawn rai nga ai,,dai nna myusha masa lam hta gaw gara u hpung mung n nga shi ai re,, hpung n bung jang shada kahkyin mung yak nga ai ten,, lam shagu hpe myit yuy dat jang grai hpang hkrat taw ai,, shing gan matut mahkai kawn hkawt,,,dai malaysia kaw sha pyi shada machyu na shara mat taw ai majaw moi na myitsu ni gaw KRC ngu ai hpe mung myit yu lai wa sai, KDO na depart langai hku gaw grai manu ai, dai mying hte gaw grai gyip ai hpe mu ai,, ga shadawn refugee mying n hkam la n htaw ti nang hkrai jawng sa lung ai jinhpaw ni gaw dai KRC ngu ai hta n lu sa shang lawm ai hpe a san sha chye mai na shadu ai le, kdo na bungli galaw nga ai masa ni gaw dai ni na ten hta myusha masa lam hta Refugee lam hku sha shamawt mat na nga jang n dai maigan du taw ai Hkang Myusha ni hte she bung mat na hpe mung shing ran mu dat ai, ten nga jang lawan ai hku bai mi na jaw ai lam hta tsap let mying galai chyai nga na malai bungli jat ai hku KDO mying sha lang let bungli galaw let rawt jat sa wa ga ngu mung n gunjaw shatsam dat ai, ya lung wa ai ning baw ni yawng hpe mung kabu gara hkap tau la ga ai, dai n htawm ya na ning baw ni e nanhte woi awn sa wa na myusha ni a shawng lam hpe sung sung myit yu n htawm yawng hte rau ta gin dun let hkawm sa jang grau awng dang wa na re , ya moi na ni kahkyin tawn sai kdo hpung shang masha ni gaw nanhte dai ni lung wa ai ni a majaw hkra bra mat jang gaw nan hte gaw kdo hpe hpya ai ni sha tai mat na re majaw a tsawm yawng hte bawng ban n htawm mying galai mayu tim shawa hte bawng nna galaw mu ngu nuhtet ga hte,,n dai hte mi hkrum shaga dat ai,,
Awng dang lam gaw myusha hte mung dan a matu rai wa u ga ..
Ong lahpai
+4541461841
+4522291702
Hansjacobsvej,12,st.th
6760.Ribe
__________
Re: From Kamli
Hkau Ong,
Hkam kaja nga na hpe kam ai.. Hkau a laika hpe hkap la lu ai majaw kabu ga ai.. Ndai KDO amying shing teng galai ai magam bungli lam gaw, anhte KDO magam gun ni sha daw dan let galaw sa wa ai nrai nga ai. 02.03.08 shana de anhte rung kaw e Malaysia nga Jinghpaw wunpawng wuhpung wuhpawng yawng jawm myit hkrum let ndai KDO amying shingteng galai na matu yawng daw dan lai wa saga ai. Wuhpung wuhpawng ningbaw ningla ni gaw: Malaysia Kachin Baptist Church (MKBC), Kachin Christian Fellowship (KCF), Malaysia Kachin Catholic Community (MKCC), Wunjat Unity, Kachin National Organization(KNO), KDO mu gun usa ni hte mu gun ningnan ni yawng rai nga ai. Wuhpung a amying shingteng sha galai ai rai nna, yaw shada ai lam ni, magam bungli ni hte hkrang ni gaw mi na hte maren sha rai nga ai.
Moi ten na masa lam gaw ya ten byin nga ai masa lam ni hte, mala la nan shai mat sai hku re hpe mu mada wa ai majaw, Malaysia du nga ai Myu sha ni yawng a ra sharawng ai ni hpe jahkum shatsup lu na matu mung, myu sha ting a rawt galu kaba wa na shawng lam a matu mung daw dan dat ai lam rai nga ai..Mying langai ngu ai gaw majoi run kau mai ai baw nre ngu ai hpe, 2006 KDO bai gram gaw gap hpang wa ai shaloi, an lahkawng tsun shaga lai wa saga ai..
1) Moi gaw Malaysia kaw e refugee ngu hkam la na hpe myu sha ni hkrit tsang ma ai.. Tinang kanu mungdan kaw nga nga ai makyin jinghku ni hpe wa mi hkra wa kun? nga nna hkrit tsang ma ai re.. Raitim, woi awn nga ai ningbaw ningla ni a kanu kawa makyin jinghku ni kaja wa hkrum hkra nga ma ai kun (5 ning laman hpe maram yu dat ga). Wuhpung a ritkawp hte maren wuhpung kata a hpung shang jahpan list hte magam bungli hpe shing gan masha wa chye na ahkang nnga nga ai. UNHCR kaw tinang tsun ai lam gaw officer, tinang hkum nan hte interpreter marai masum sha chye mai ai confidential file she rai nga ai. Dai majaw anhte ni myit tsang ai lam gaw anhte a shawng lam lahkam ni hpe pat hkum nga ai.
2) Moi gaw Malaysia madang sha rai nga ai.. Ya gaw Mungkan madang de matut mahkai wa saga ai.. International NGO ni law law Malaysia de shang wa ai ten rai nga ai. Re ai ten hta, anhte ni mung Kachin Development Organization (KDO) ngu ai hpe lang tawn yang anhte hpe mung NGO langai hku sha myit nna, garum ai lam ni hte refugee ngu ai hpe masat masa galaw na ningmu shai wa ai. Malaysia hta magam bungli galaw ai ni jawm mahkawng let hpaw ninghtan da nna, ra rawng nga ai ni hpe garum ya ai zawn re wa ai. Ndai zawn sang lang dan ai gaw anhte a matu bungli kaba zawn byin wa nga ai.
3) Lai wa sai shaning ni hta gaw Kachin refugee ngu yang mungkan a ningmu amyu mi re nga ai.. Raitim, 2007 September uprising gaw anhte myen mung nga myu baw sang ni a hkam sha ai lam hpe mungkan ting mu mat wa ai hku re.. Dai majaw Refugee mying hte rai tim, cease fire gaw n hkap shing dang lu mat nga ai. Religious persecution, Forced Labour,Racial discrimination, Rape hte Land Confiscation ni gaw anhte a hkam sha ai lam ni rai nga ai. Political langai hte sha gaw Refugee ngu ai mying hpe nlu ka-up kau lu nga ai. Gadai nmu let Kanu Jinghpaw wunpawng mungdan kata e hkam sha nga ai ni hpe, anhte maigan mungdan hkan nga nga ai ni gaw, gwi gwi gawng malai tai ya ra na re hpe ja ja hkam la nngai.
4) Myu sha magam bungli ni hte Mung masa lam ni hta gaw galoi ten rai ti mung shang lawm mai nga ai. De matu mung jin jin sha rai nga ga ai law.. Raitim, maigan du ai ni a matu gaw mung masa lam yan hta KNO wuhpung hte rau sha rai nna,shamu shamawt wa na lam rai nga sai.. Malaysia kaw gaw, Myen mung myu bawsang ni hte rau, tsin yam lam hpe madung tawn nna, lata gin dun let ra ai lam shagu hta lahkrip ra ra jawm galaw hkawm sa nga ga ai.
5) Wuhpung shang masha yawng hte n bawng ban lu mat ai gaw ningra ai lam langai gaw rai mat ai.. Dai majaw, Malaysia mungdan hta e nga nga ai wuhpung wuhpawng ningbaw ningla ni yawng hpe saw shaga let ndai magam bungli shabyin ai lam rai nga ai. De a shawng e, NGO ningbaw ni,Malaysia mungdan masha ni, Myen mung myu bawsang ningbaw ningla ni a ningmu ni hte hpaji jaw ai lam hpe hkam la ga ai.. 17.03.08 shani hta gaw, UNHCR rung lakying Field Services Team(FST) a ningbaw rai nga ai Madam Ellie hte hkrum let ndai amying shingteng hpe shagrin la lu saga ai.
Dai majaw Hkau Ong hte hpawn, ngam nga ai chyu rum wunpawng sha ni yawng mung Malaysia mungdan hta e hpaw ninghtan da ai Kachin Development Organization (KDO) hpe Kachin Refugee Committee (KRC) ngu, a mying shingteng galai dat ai lam hpe chye na sang lang na hpe myit mada ga ai law..
Shana ai,
Tangbau Kam Li
H/P : +6016- 3070244
________________________
Mail From Australia
Re:Date: Tue, 18 Mar 2008 14:43:31 +0800
simsashata@hotmail.com
Dear Hkau Kam Li,
Hkau shagun ai sumla lu la sai. Hkau ni hte hkrum shaga lai wa ai lam, ndai ngai ai Melbourne myo hta nga ai myu sha manaw manang ni hpe bai tsun sang lang dan ni ai, yawng mung dai kaw na masa hpe chyena let, myit dum nga ma ai re. Anhte ni mung dai kaw na myu sha ni a lam hta garum shingtau lu na matu mai byin ai masa lam ni hpe jawm myit nga ga ai re.
Bai nna, KAA ningbaw langai rai nga ai Salang Sydney Ja Yung Lazum hte mung bawngban let galaw mai na masa lam ni hpe jawm myit jahkrup ga ai. Galaw sa wa ai masa lam ni hta hkan nna hkau ni hpe mung bai matut shana wa na ga ai.
Amyu sha lam hta,
shd, diri gam
Australia
____________________
Dear Hkau Kam Li,
Ya na zawng myu sha shawng lam hpe sung sung myit nna galaw wa ai masing na lu ai majaw grai kabu sai. N dai lam hte seng nna detail bawng ban mayu ai lam shana dat ai. Ngai hku nna phone hte shaga wa na re.Hkau Ong
_____________________
Mail from UK and Thailand Dpt:
Re:
Ngai hku nna gaw ndai lam gaw positive step re. Malaysia kaw nga ai ni hte mungkan shara shagu na amyu sha ni direct akyu hkam la na re. Bai anhte galaw nga ai Human right report mung n dai kaw fit byin na re. Rau yang ngai hpe phone hte shaga wa rit.
Amyu sha lawt lu lam hta,
Hkanhpa
____________________
KDO malaysia hpe KRC mying galai lang na hpe lamat wa sai 2006 ning na yawng pawng let galaw ai hpawng hta mung myit hkrum da ai re lam chye lu ai.Raitim lam masa amyu myu a majaw ya dai n she lang myi bai shagin nnalang mat wa ai re lam chye lu ga ai.
Chyu rum Wunpawng Myu shani ngwi pyaw hkam ja ngamyit ga law....
____________________
Reply here :
kdomalaysia@gmail.com,( KDO office mail)
kdomalaysia@yahoo.com, (KDO online yahoo group mail)
mrgumzet@gmail.com, ( Kachin online journal web host mail)
tangbaukamli@gmail.com,( General mail )
______________________
Tuesday, March 18, 2008 by Admin · 0


text:
April (30) bat Langai
Japan Mungdan Asuya hpe dai ni na Munghpawm Mranmar Mung dan a dinghku majan hta Lapran kaw tsap n na hparan ya na hte seng n na Bawngban jahkrup ngut ai hpang, April (29) jahpawt hta Wunpawng Mungdan Shanglawt Asuya Ninggawn Amu Madu Du Kaba Dr. Lahkyen La Ja hte U.N.F.C Ningbaw ni hpe K.N.O (japan), Jinghpaw Wunpawng Laili Laika hte Htung Hking Hpung (Japan) ni hte Karen Myu sha hpung ni hku n na ra mara yawng lit la ya let Tokyo mare Shinjuku lawk na Prince Hotel kaw matut shara jahkrat ya let, Myanmar Mungchying myu bawsang ni hte dai ni na mung masa hpe matut bawngban mat na re lam shiga na chye lu ai.


text:
Myen ni shanhte a n-gup na tsun ai ga langai mung dinghpring kangka ai ga n lawm nga ai. KIO maga hku nna bawngban ginrat ai ten ladaw laman, sadi sahka hte hkam sharang ya ai hpe mahtang angawk shadu nna roi sha dingyang rai nga ma ai. Bawngban ginrat ai shata masum jan laman hta Jinghpaw Mung jut shingnaw shara shagu Myen hpyen n-gun n sharam ai ganaw shang shara la tik tik rai nga sai. Myitkyina mare hta shani shana lawu de na hpyen n-gun ni lung wa n zim rai nga ai. Mare kata e chyahkring hkring wan jasin kau nna, hpyen hpung ni hpe mayun shapraw dingyang rai taw nga ai.
Myitkyina mare e “Traffic Police” ngu shamying ai pyada rangrut dabang kaba hpaw nna, mare masha ni hpe hkan sharu shatsang sha na masha wutsang langai gyin shalat taw nga masai. Dai pyada rangrut dabang a matu, Myitkyina sinpraw hkran Gwihtu, Mahkaw Yang, Laban Kahtawng masawn, Lasang Awng Wa ningngai ai gaiwang kata na, yawm dik lahta tsang madang laika chye ai Lisu ramma law law hpe lai wa sai shata lahkawng masum kaw nna hkan lahkawn shinggyin sai re lam hpe mung na chye lu ai. Dai zawn hkan lahkawn lu na matu ladat shaw jasu sharawt ai bungli hpe mungkan ting e pyi chye ai Hkalup hpung sara langai lit la ai re lam mung na lu ai.
Ndai zawn Myen hte bawngban hkat na masing gaw, kanang na pru wa ai rai kun? Kadai wa sawn shapraw dat ai rai kun? Hka kahtam yang shinglang hkra ai da. KIO salang ni a kata hta mung naw she sawk dinglik yu mu yaw. Myen hpyen wa a ga namsup hkrup ai mi lawm ang sai kun? Mungshawa, Dapshawa, MHH ni mahkra agying agang dakring dalang rai nga ai hpe myit shakya salat shakawp kau nna, hpum gumba mat shangun na hku gaw mai nan n mai na re. Ndai lang tat kahprai sayang gaw, anhte amyu ni gaw, prat ban 100 matut shakut tim n loi sai. Mayam hta mayam sawng sawng sharai la n lu ai mayam rai mat sana ga ai.
1948 ning kaw nna mabyin hpe nhtang gawn yu yang, Myen hte pawng nna lu la ai amyat hpa langai mung n nga mali ai. Hpimaw, Kawlang, Kangfang shayaw kau sai. Daini gaw Jinghpaw Mung kata na maling mala, sut nhprang, sun hkauna, yawng atsai shaw la kau ya sai. Lawu ga na Myen wunawng yan lung wa nna, anhte hpe masha jahpan hte kaput kau wa nga masai. Tinang a kahtawng mare, tinang a lamu ga hta tinang a pu kan bau na bungli lama mi sha galaw na rai tim, Naypyitaw de ahkang hpyi ra wa sai. Gumhpraw law law jaw nna ahkaw ahkang mari la ra sai. Daini Jinghpaw Kompani nga nna hpaw da ai ni mahkra, maigan ni htu sha ai lungseng shingbut na ye-mase hta ai madang sha rai mat sai.
Ledo lam dingyang, Yuzana ni roi rip sha kau ai lam, mungshawa ni nyep myiprwi hte hkam sha taw nga tim, dum ninglen dap e yup taw nga saga ai. KIO gaw, Yuzana hte Asia World ni kaw na ahkun hta la ai rai yang, shut kaba nan rai sai. Hpakant sengmaw kaw na jasam amyu kompani ni lu la ai amyat gaw dollar wan ri kahtap mat wa sai hpe KIO gaw, Myen gumhpraw ahkun sen hkying langai lahkawng hta la ai hta myit dik taw nga n mai sai. Hkahku bumga de Myen hpyen luksuk lukga yan matsut lung wa ai hpe majoi yu shalai n mai sai. Anhte mung anhte ga anhte a ginra hta lamu ga majing chyinghting “virginland” ngu na hpa nan n nga mat sai. Kade sha yawn hpa rai nga a ta? Putao lahta hkyen bum ntsa hkan mung, Bogyoke ni yawng shara gam garan la kau ngut masai. Jinghpaw Wunpawng sha an hpu an nau ni a kata e mung, Lisu hte Rawang hpe htawk shapraw nhtawm maigan masha shatai kau ya masai.
Daini Myen hte KIO lapran hta lapran salang tai nga ai ni mung sung sung myit yu ra sai. Shaning 60 jan laman e, Myen wa a maidang manam nna, tinang amyu, tinang buga dut sha kau ai mungmasa poiza ni mahkra dingnye kaba kaw na lawt lu na lam n nga ai. Lapran salang tai ai ni mahkra mying kaja hte myiman pa lu ai langai mung n mu ai. Mying hten nna hpungdim dat ai hkrai rai ma ai. Yawng e kamhpa ai WMR mung sip mat sai.
Laknak lang ai lam yan hpe tawn nna, mungmasa mahkrun hku tinang amyu mungdan rawt galu kaba hkra shakut na nga ai, myu tsaw ninghkrin KSPP ni daini hpa byin sata? Dr. Tu Ja ngu ai KSPP a ningbaw wa nan, sai hten mat ai hpe yawng mu nga saga ai re. Shi hpe Munghpawm Gumsan Myanmar Mungdan a ningtau gumsan magam tingnyang jaw na, ngu nna maidang masawp ya ai ga hpe ya du hkra naw kamsham taw nga sam ai. Uhku a masa si sin ai hpa rai nga lu ai.
Lai sai bat hta Da-law buga e, Shanglawt Hpyenla langai num ma roi rip ai, shinggyim ahkaw ahkang tawt lai ai, nga nna mungkan ting de ndau ya ai gaw, gaja wa teng hkra rai ti pyi, Jinghpaw ni yawng hpe roi ai ga she re, ngu sawn lu ai. Jinghpaw num ni hpe Myen la ni roi rip kau ai hkying mun rai mat wa sai. Law malawng Jinghpaw num ni gaw, gaya nna roi rip hkrum ti pyi ip kau chye ma ai. Kadai wa mungkan de ndau shabra hkam na matu tsun shabrawng kam na rai ta? Tinang amyu sha asak aprat ram ai shada shut shai hkat ai lam hpe, hkungran ya nna mayaw htinggaw de ya tim mai ai lam sha rai nga ai.
Lai wa sai 1976 ning hta, Manmaw lam Gangdau Yang mare na Hpung Up Sara jan hte hpawn kaga manang jan langai hpe, HKLY 29 na Myen hpyenla ni Hpung Up wa a mamdum e nan kahti galai jawm roi rip kau ya lai wa yu sai. Roi rip hkrum ai Hpung Up Sara jan hte shi a manang jan gaw, Gangdau Yang na Jawng Up Sara Ndau Naw (Yungwi shadang Ndau Brang Nan a kawa) hpe sa shana ma ai. Sara Ndau Naw mung, dai Myen hpyen hpung na hpyendu captain wa hpe nan sa tsun deng yang, hpa ahkyak n la ya ai. Dai majaw hpang shani jang, Slg. Kumja Gam hte Slg. Using Naw yan gaw, Waingmaw mare na MSL. Party Unit Rung de dai mabyin lam amu sa shawk ma yang, jahtum e shan mahtang hprawng yen makoi hkawm ra kaw kre mat ma ai.
1963 ning hta Gangdau Yang e Slg. Sau Zau Ba (Lauban Sau Naw La a kawa) hpe mara kata e hkauna pa ka-ang kaw HKLY (15) ni gap sat kau da ya lai wa sai. Samabum na Jawng Up Sara Kumba Tu hpe mung, mara kata e mare numshang na lagat hpun hta noi sat kau da ya lai wa sai. Tanghpre mare e mung Jinghpaw salang lahkawng hpe mara kata e hpri pa hta wan hte kangau sat kau ya lai wa sai. Hugawng pa a sinpraw dingdung jut, Singgai Jum Maw e, jum ju sha nga ai mare mungshawa ni marai matsat hpe 1968 ning hta “jum sang” (jum hkahtung) kata e gap sat sharu bang kau da ya lai wa sai. Hugawng Danai na Jinghpaw num (Mying chye ai, n tsun na) langai hpe HKLY (68) na Myen ni num hkrang de lapu rim anin bang ya lai wa sai.
Ndai lahta na lam ni gaw, Jinghpaw ni a ntsa ru hti n dang ai Myen ni a shinggyim ahkaw ahkang tawt lai ai lam ni kaw na, shawng daw de byin lai wa sai sakse langai lahkawng sha rai nga ai. Ndai kalang bai byin ai majan shata matsat jahku laman e sha pyi, Jinghpaw num ni hpe Myen ni roi rip nna sat kau ya ai hti n dang rai mat wa sai. Ngai Sumlut Naw a kajan Sumlut Roi Ja hpe mung shanhte Myen ni rim la nna jawm roi rip sat kau ya nga ninglen, daini du hkra nyet ningdang tik tik rai nga ma ai. Dai zawn re ai Myen hpe gara hku manang shatai lu na rai ta? Dai daram maka n kap dik ai Myen hte hpa la naw bawngban chyai nga ra a ta? Bawngban nna hpa wa akyu pru na rai ta? Karai Kasang hpe shingdu tawn nna Ba-la naw ai Myen hte bawngban ai ninghkan e pyi yubak dingnye hkrum sha na ga ai re. Myen hte bawngban ai lam gaw, anhte hpe shayuk kau na mahkam kaba she re.
Ya mung Myen hte she naw bawngban chyai nga mayu yang, tinang a kajan kasha ni, tinang a madu jan ni hpe naw roi rip jat ya mi, ngu nna ahkaw ahkang kaba hpaw ya ai lam san san sha rai na ga ai. Hpang jahtum e tinang a dangkang de pyi htim daru bang wa na Myen wa hkyam ni she rai ma ai. Ning re ai awu asin amyu ni a ga hpe galoi mung n mai kam ai. Jinghpaw Wunpawng sha ni gaw atsam rawng htum ai Yehowa Karai Kasang hta shamyet shanat ai ni rai ga ai. Kamsham myit chyinghkrang tum daram anhte hta rawng ai rai yang, bum hpe pyi sit kau lu na re lam Chyum Mungga hta madi madun da nga sai. Anhte Karai Kasang hpe hkrak kam ai rai yang, awu asin Myen hte hpa la bawngban chyai nga n ra sai.
Sumlut Naw
3/3/2012


text:
NZ Mungdan masha yawng laning mi hta n-galaw n-mai bungli lahkawng lang nga ai ,dai gaw hpa rai ta nga yang ahkying aten (time) hpe sit ya ra ai ,Sept jahtum bat hta shawng de hkying hkum mi sit ya ra ai ,bai na March shata hta kalang hpang de hkying hkum mi bai sit ya ra ai .Dai ni gaw nshung hkoi na ginhtawng ta de rai wa sai shani ten grai ga lu sai , jahpawt hkying 5 kaw nhtoi htoi ai sha na hkying 9 hta she nsin bai sin ai , dai majaw shana yup tung ten du hkra zaw zang hkawm ai ni gaw yup nhkru ai ten re ,ndai ten hpe daylight saving nga n-htawm masha law law wa grai pyaw ai ten re pang lai de nga dawn hkawm, shanju sha rai makau grup yin na nampu nam pan ni mung n-naw bai rawt rai grai pu tsawm ai ten re ,ndai ten ladaw ni hpe nz masha ni gaw grai manu shadan ma ai lam hpe mahkrum madup hku na shachyen ya dat ai .
Day Light Saving
NZ mung dan a kawa masat laban nhtoi
Mung kan hta KaNu nthoi gaw yawng bung tim kawa nhtoi gaw shai hkat nga ai ,NZ mung dan hta gaw Kawa ni a masat nhtoi laban gaw dai ni she re .Manap daw gaw English nawku jawng de sa Nawku lawm ga ai ,sha na daw de gaw anhte a ah ga hte Nawku daw jau ai lam hpe galawga ai , dai ni NZ mung dan hta shanu nga ai J.W myu sha ni mung tinang a ah myu htung hkring ga ni nmat wa na matu ,wenyi lam hta grau na suhprang wa na matu hte tinang a kashu kasha ni tinang a hkring htawng ni hpe chye na makawp maga rawt jat wa lu hkra ngu ai myit hte nlaw nla re ai rai tim bat shagu hta nta lngai hpang langai jawm naw ku ga ai ,htawm hpang de madu a madu nawku hting nu ni lu lajang lamat wa lu hkra ngu yaw sha da ai lam re, n-myit mada ai sha NZ mung de sadu ang ai gadai hpung sara wa mung anhte hpe nmalap ai sha matut mahkai wa ga, yawng hpe hkap tau la ga ai.
Kawa Masat nhtoi hku na lawu na shagun laika hpe sha chyen yadat ai.
De,
Tsaw ra ai wa ngai kasha lai ka hte sha na dat ai,tut hkam ja nga u ga.Kawa nhtoi du sha gu an nau ni ntas tawn da ai wa a tsaw ra myit ,wa a shakut shaja ai lam ,wa a nden marai share shagan ai lam ni hpe myit dum let myit ndit n-ngai.Moi wa naw nga ai ten an nau ni tsawm htap ai nta ,mawdaw ,sun hkau na hte ra nrawng ga ai gadai mung annau ni hpe n-yu gaji tsaw ra hkung ga ma ai.
An Nau ni hpe wa gaw hpaji chye na matu jagum hpraw malet lawu ga YanGon ,May Myo hkan jawng da lai wa sai ,gum hpraw matim hpaji nchye ten jahtum kau sa ga ai , wa lu ai ja gum hpraw ni gaw teng sha hpaji sharin yang Phd jan mau pyi mai lu ga ai.
Wa a an nau ni ntsa yaw shada ai lam gaw jakat ai nli tum tai na matu re, rai tim ya gaw an nau ni hta tsi la n-mai sai ana ni hte nang hpan tsi mawan ni gaw wa ra sharawng ai hpe jahten kau ya sai.Ngai kasha hpaji nchye ai majaw moi wa lak htak hta lu da ai hpakan na lung seng nhkun mung ya gaw MiWa ni a latade rai mat sai,Mali hku na ja nhkun mung darumagam lu ai ni lakau ya sai,bai na Mali sut yang na hkau na mung atsuya ni tara nshang ai nga na zing la ya sai, wa ga law da ai Myo ma lawk na nta hte mawdaw gaw dai Gala pansha ni hpe bwoi da ai wa nlu shaw la ai majaw jasum kau sai.Bai na wa e an wa ni a nta hte yep re ,dai Shwi Bu na htawt wa ai jahtawng nhtu ai ma nam ni mung wa n-nga ai hpang gaw nta wang de shang na ngai Jan ni hpe du roi rip wa masai ,ngai kasha Uma gam a nden marai n-rawng ai lam sha rai sai wa e,
Ka ai wa :: Sin li ma
Hkam ja lam loi mi
Computer hte ndaw nhka bungli ga law ai hpu nau ni a matu mail kaw du wa ai hpe garan gachyan ya dat ai ,nkau mi a matu akyu nrawng tim nkau mi a matu gaw akyu rawng na nhten,yu chyai ga .


text:
Kaja wa nga yang, ndai hpyen yen dabang hta lahta na shanhte mu mada mara shagun ai lam yawng gaw, n teng ai hku re. Grau nna
gaw, grup yin na sun madu ni Uphkang Du ni hpe sa shawk ai majaw, ndai shara hpe yen shangun ai lam sha rai ma ai.
Lama na htawt na rai yang, hpyen yen tsim yam ni a mayak manghkang gaw;-
(1) Kaga de htawt sit na rai yang lanam ta re majaw, machyi makaw hpe tsang ai.
(2) Ya yang manu htuk ai hku gap rawng nga sai hpe bai hpya htawt na n loi la nga ai.
(3) Ya ndai dabang gaw anhte a nta buga hte ni ai majaw, jahkring jahkra gan wa mai ai.
(4) Lawu tsang Jawng ni hpaw da sai majaw htawt ai hte jawngma ni yak na re.
(5) Gumgai dingla ni hte hkum gawngli ai ma kanu ni, ama kaji law ai majaw lakawn yak ai.
Miwa hpyen la ni kawn n dai hpyen yen dabang ni de 7 / 7 / 2012 ya shani marai (30), 8 / 7 / 2012 ya shani marai (3) du sa wa nna sa san shatsang lai wa sai hte hpawt ni hpawt din bai sa na lam hpe mung matut na chye lu ai. Ya ten Yanglu dabang hta hpyen yen masaha marai (1,263) rai nna, Lau Hpai dabang hta gaw marai (525) re lam hpe na chye lu ai.


text:
WA SARADAW FRANCIS A N GUN JAW LAIKA
Myitkyina Sasana Sagurem, Wa Saradaw Francis Daw Tang kawn KCCM de n gun jaw shagun laika.
Hkristu Madu hta,
Tsawra ai KCCM magam gun ni, shang lawm shakut nga ai kashu kasha ramma ni yawng hpe Hpan Madu Karai Wa bausin makawp maga shaman ya nga u ga akyu hpyi shaman ya nga ai. Ya na zawn sumtsan buga du tim tinang a makam masham hte myusha lam yan hta rau tsap gahkyin gumdin nga lu na matu woi awn shakut ai, shang lawm shakut nga ai ni yawng hpe grai kabu n gun lu ai. Ndai gaw anhte makam masham nhtoi hpe lu la sai ni yawng mungkan ga a jum hte nhtoi tai nna shara shagu makam masham nhtoi hte jum a namchyim hpe ta tut hkrang shapraw shadan shadawng sakse hkam ai lam kaba rai nga ai.
Nanhte shada myit hkrum myit ra gahkyin gumdin nga ai zawn, tinang a dai daw buga kaw na kanu kawa ni, makam masham ningbaw ningla ni, tinang du nga ai mungdan buga up hkang salang ni, nawku hpung wenyi kanu kawa ni yawng hte mung nawku hpung makam masham langai sha hta jawm nawku nga ai ni a lachyum dan dawng shangun ai, lam shagu hta kangka shakut madat mara hkan nang hkansa lam ni hta jawm shang lawm shakut na hpe grai myit mada ra sharawng n gun jaw mayu ai.
Maigan mungdan shara shagu du nga sai anhte Wunpawng myusha ni KCCM hte grau ni htep gahkyin gumdin wa lu hkra mung matut shakut na hpe kam ai.
Nanhte hpe hkan gawan ai wa Jau ni hpe mung shaning shagu anhte saradaw ni jawm jahkrum nna dat na hku jawm myit lajang nga ga ai. Anhte Myitkyina hkumra zuphpawng hta mung jau ni hpe tsun sang lang dan sai.
America, England, Germany, Japan, Singapore hte Thai mungdan shara shagu hkan du nga ai ni ya na zawn jawm lu hpaw gahkyin gumdin nga ai rai yang makam masham, kyang lailen, magam bungli lam shagu hta manang ni e yu rip dang sha ai lam ni mahkra kaw na jawm shading sharai lu na rai nga ai.Sharawng awng ai myit hte ahkum ara shang lawm ga ngu yawng hpe n gun jaw dat nngai.
Yawng hpe Karai Wa tut nawng bausin makawp maga shaman ya nga u ga!
Hkristu Madu hta,
Bishop Francis Daw Tang
Myitkyina
No comments:
Subscribe to: Post Comments (Atom)


text:
KUP ZUP AI MYIT PYAW LAM
Lang mi hta Shabrang ma langai mi gaw kup zup ai myit pyaw lam hpe tam la na matu mying gum hkawng ai hpaji ning hkring langai mi kaw du sa wa ai,
Dai hpaji ning hkring wa gaw tsawm htap nga pyaw la ai bum n tsa kaw na n ta kaba langai mi hta shanu nga ai. Shabarang wa du yang dai hpaji ninghkring wa gaw shi a n ta kaw jinghku jingyu ni hte daw sha poi kaba galaw taw ai hpe mu ai, n ta kata hta masha ni law la ai hpe mung shi sa mu ai, madum sumpi hpung ni mung du sa ai shawa masha hpe pyaw ngawn la ai yu ngwi n sen ni hte dum shapyaw nga ma ai. Lu sha saboi n tsa hkan mung nam chyim rawng la ai malu masha ni hpe chyu sha hkyen lajang da ai, dai daw sha poi sha shawa masha ni gaw malu masha ni hpe sha let shada tsun shaga mung jahta let pyaw nga ma ai hpe shi sa mu ai. Hpaji ninghkring wa mung du sa ai shawa masha ni hpe langai hpang langai hkan shakram, shaga taw nga ai majaw Shabrang wa gaw Shi hte hkrum na matu yak la nga ai. Tsawm ra na ai hpang Shabrang wa gaw hpaji ninghkring wa hpe lu hkrum ai hte shi n dai de du sa wa ai lam a yaw shada lam ni hpe tsun dan wu ai.
Hpaji ninghkring wa mung Shabrang ma wa tsun ai ga ni hpe a tsawm madat la nna,
“Ya gaw nang hpe n dai lam ni tsun sanglang dan na a ten rai n lu ai, dai majaw nang n ta kata hkan, sunwang hkan naw yu hkawm u, hkying hkum lahkawng ram rai jang ngai kaw bai wa rit,” nga tsun dat ai. Shabrang wa hpe mung chyaw (zun) langai mi hta sau hpe bang dat ya let,
“Nang yu mada hkawm ai shaloi n dai chyaw hta na sau loi mi pi n jahkaw hkra sadi let hkawm u,” ngu htet dat ai.
Shabrang wa mung Hpaji ninghkring wa htet dat ai hte maren sau rawng ai chyaw hpe hpai let n ta kata na gawk shagu, jut shagu hkan, bai sun wang kata hkan yu hkawm nga nu ai, shi hpai da ai chyaw kata na sau hpe mung n jahkaw hkra sadi maja let yu hkawm ai. Hking hkum lahkawng ram na ai hpang Hpaji ninghkring wa hpang de bai du wa ai.
Shaloi Hpaji ninghkring wa gaw,
“Nang n ta ting yu hkawm ai hpa ni mu wa ai law? Shat sha gawk kaw noi tawn ai sumla ni hpe mu wa ai i? Laika hti gawk na Chyum laika ni hpe gaw mu wa ai kun? Sun wang kata na n sam hkum ai numri pan hpe gaw mu wa ai kun?” ngu hkap san yang,
Shabrang wagaw gaya ai myi man hte, “chyaw kata na sau hkaw mat na tsang ai majaw dai hpe sha ku taw di hpa mung n mu wa ai,” ngu hkap tsun ai.
Hpaji ninghkring wa gaw mani sum sai hte kalang bai gayin yu hkawm su ngu htet dat ai.
Shabrang wa mung hpaji ninghkring wa jaw dat ai sau bang da ai chyaw hpe bai lang let kalang bai pru mat wa ai.
N dai kalang bai yu hkawm ai shaloi Shabrang wa gaw, n ta kata na tsawm htap hkra mawn sumli da ai lam ni, sunwang kata na tsawm htap manam pyaw la ai nampan ni, sunwang kata lwi nga ai san tsawm hka shi hte hka kata pyaw chyai nga ai nga kasha ni hpe n gun mi a lu rai yu la n na grai myit dik ai hte Hpaji ninghkring wa kaw bai wa nu ai. Shi mu wa ai lam ni yawng hpe mung sharawng shara rai Hpaji ninghkring wa hpe wa tsun dan ai.
Shaloi Hpaji ninghkring wa gaw, “ Nang yu hkawm ai gaw rai sa, Na a chyaw kata na sau ni gaw,” ngu hkap san dat ai shaloi she, shi chyaw hta sau gahte mi mung n rawng mat ai hpe Shabrang wa dum chye dat ai.
Hpaji ninghkring wa bai gahtap tsun ai gaw,
“Ngai, Nang hpe jaw ai jet ai myit pyaw hpa lam a namchyim gaw n dai rai sai, mung kan n tsa gade mi mau hpa, pyaw hpa lam ni hpe hkrum ai rai tim, chyaw kata na sau hpe gaw n mai malap ai.
Masha law malawng gaw pyaw hpa lam kaw sha myit len mat nna tinang a prat hkrun lam rawt galu kaba na lam hpe malap kau ma ai, pyaw hpa lam hta sha a ten shama kau, jahtum kau nna hpang jahtum tinang kaw hpa mung n ngam mat ai prat de du mat ma ai.
Bai tinang a nga mu nga mai lam, rawt jat galu kaba lam hpe sha myit hta bang da n na makau grup yin hpe malap kau chye ma ai, tinang a myit sim sa lam, myit pyaw na lam ni hpe mung malap kau chye ma ai. Tinang a prat nga mu nga mai rawt jat galu kaba wa na lam hpe shakut shaja sa wa ai zawn, tinang a myit pyaw simsa lam a matu mung aten jaw lu hkra shakut sa wa ra nga ai.”
Mut Tsawm
No comments:
Subscribe to: Post Comments (Atom)


text:
USA DU MYU SHA NI N GUN MADUN NINGHKAP LAMANG SAW SHAGA
Labels: Maigan Jinghpaw Shiga
9 comments:
- Anonymous said...
-
grai kaja dik sai kyu hpyi garum ya na ga ai Europa dam na myu sha ni yawng kyu hpyi ya ga.atsawm awng dang u ga.
- September 24, 2012 at 1:41 PM
- sammung ramma said...
-
awng san suu kyi wa tsun ai shag grim ahkaw ahkang tawt lai ai mang hkang ni hpe gaw ja2 ning hkap ai nga.dan na tara nlang ai ni shing grim myit nrawng ai ni hpe ning hkap ai nga dai ni an hte wp sha hpyen yen ni hpe myen ni garum shing tau ai lam ni pat ai mara gata masha hpe zing ri ai.dai ni hpe awng san suu kyi hku yu na shan hte a myen asuya hpe hpa ga hkaw mi pyi tsun ya ai nmu lu ai.gaja shi myit ding man ai rai yang gaw us du ai sha loi shan hteb myen ni lu su lu sha na sha tsun na an hte wp sha ni hpe garum na lam ngup gahkaw mi pyi nma hka ai.kyaw tu mung myen mung kaw majan byin ai sha nga tsun lai wa ai kachin ni hte byin ai nga ni hpe she hku na ntsun ai....hpaw ga pat ai gaw madung nre mung dan sim sa na she madung re.suu kyi tsun ai hpaw ga ni pat da ai rai yang myen mung masha ni a matu rawt jat na lam ni lanyen ai nga wp mung dan hting hkau na pyi nlu galaw sha ai shi hpa na nchye ai rai. ding man ai she re yang gaw kachin ni hpe shawng kaw nan tsun ya ra ai.dan na ndai ning hkap ai kaw suu kyi hpe ma myit nding man ai lam ni laika ka jashawn ga.shut jang mung shalai kau ya mu.......
- September 24, 2012 at 2:30 PM
- Anonymous said...
-
Rai sai grai kaja sai.
Hpyen yen ni hpe ntara ai hku rim adup nna, la shada da Maidang shakrip hkat shangun ai hpe mung hkum malap, ja ja tsun shalawm na hku di ga.
- September 24, 2012 at 2:31 PM
- Anonymous said...
-
Ndai september 27 ya shani US du Wunpawng sha ni galaw na n-gun madun lamang gaw myen asuya hpe baw kaw gayat agrawp ya ai hte bung ai mungmasa padang langai mi re.
- September 24, 2012 at 6:22 PM
- Anonymous said...
-
Ya ta tut sakse madun na aten du sai loo.
- September 25, 2012 at 3:13 AM
- maran seng hpung said...
-
Ngun jaw ai.garai kaja ai magam bungli kaba re sai.awng da mu gaw
- September 25, 2012 at 10:14 AM
- Anonymous said...
-
Ph hte contact na san na lam ni loi mi nga na ph number naw jaw ya rit hkung ga let ..alliance usa hpang de
- September 26, 2012 at 3:44 AM
- Anonymous said...
-
US e du nga ai nte jw NI HKYING LAM HKU RAI SAI MAJAW NDAI LAMANG HTA YAWNG NHPRAI AI SHA SHANG LAWM GA LAW...YA TEN NALAWM YANG GALOI SHANG LAWM NA? n'GUN MI ALU GALAW GA LAW...
- September 26, 2012 at 6:19 AM
- hkunman said...
-
Gaja dik ai MAGAM a-mu rai nga ai...,n-galaw n-mai ai a-mu mung rai nga mali ai...,Bai dai kaw USA. hpe a-gying ding lun ai.POSTER mung lu hpai hkra galaw mu...,, Hpa majaw nga yang USA gaw Myen maga law malawng tsap n-na Anhte ETHNIC ni a-lam n-gun n-lu ai ....,ya yang UN zup hpawng galaw nga ai a-ten mung re...,
- September 27, 2012 at 12:33 PM


text:
时间:2018-03-09 10:48:08 来源:德宏团结报
Sinhuashe Bekyin shata 3 pro 5 ya shiga Ningdo 13 lang mungdan mungchying sha gasa zuphpong gaba nambat 1 lang zuphpong go pro 5 ya jahpot mungchying sha zuphpong htingnu ko hpo hpang dat sai. Zuphpong hta masing 4 galo dat sai: Asuya mu bungli tang shana ai madat mara la, yo shada tang shana hpe jep yu, nauson tang shana hpe jep yu, ubadi ganu gram shading sharai ai nrip laika hte seng ai matsun ga madat mara la.
Ningdo ningnan na mungdan mungchying sha gasa zuphpong gaba gasa marai 3000 daram ni Bekyin ko zuphpong wa lom nga ma ai.
Zuphpong gaba tingnyang up hpung dinggrin mu gun tingnyang up, zuphpong woi tingnyang up Li Jan Shu zuphpong aju jum u ai. Zuphpong gaba tingnyang up hpung dinggrin mu gun tingnyang up, zuphpong woi tingnyang up Chin Si, Wang Chin, Zhau Gyen Myin, Chyang Chun Sen, Shin Yau Yau, Gyi Pyin Sen, Ailikin-yi·Myin Pa Hai, Wan E Seng, Chin Ju ni tingnyang up pinra zuphpong woi tingnyang up tingnyang hta sa du dung ma ai.
Si Gyin Hpyin, Li Hke Hkyang, Chyang De Kyang, Yi Jin Shin, Chyang Kau Li, Wang Yang, Wang Hu Lin, Jau Le Zi, Han Jin hte zuphpong gaba tingnyang up hpung masha ni tingnyang up pinra hta da du dung ma ai.
Ningdo 13 lang mungdan mungchying sha gasa zuphpong gaba nambat 1 lang zuphpong hta sa du ra ai masha go marai 2980 rai nga ai. Pro 5 ya jahpot na zuphpong hta, hkrak sa du lu ai masha go marai 2970 rai nna, masha marai 10 yet nga ai, zuphpong sa lom masha jahpan go ubadi hte dodan ai masha jahpan hte kai nga ai.
Jahpot hkying 9 hta, Li Jan Shu hko tsun ai: Miwa gumsan mungdan ningdo 13 lang mungchying sha gasa zuphpong gaba nambat 1 lang zuphpong hpo dat sai. Zuphpong hta masha yong hte rot tsap nna, mungdan mahkon jom hkon la sai.
Zuphpong masing hta hkan nna, Li Hke Hkyang go mungdan magam rapdo a hkum malai hku nna zuphpong hta asuya mu bungli tang shana laika hti dan sai. Tang shana laika go lam masum hku garan da nga ai: 1. Lai mat wa sai 5 ning na mu bungli hpe n htang sumru yu. 2. 2018 ning ja sutgan rot jat hpong shingra sharot zong hka hkrat wa na lajin lam hte lang hkrat wa na tara ni. 3. 2018 ning na asuya mu bungli galo hkrat wa na matu shon dat ai lam ni.
Zuphpong masing hta hkan nna, zuphpong gaba hta 2017 ning na mungchyng sha ja sutgan rot jat lam hte hpong shingra rot zing hka yo shada lam hkan galo shatup hkrat wa ai lam hte 2018 ning na mung chying sha ja sutgan rot jat ai hte hpong shingra sharot zing hka yo shada nrip laika tang shana dan ai hte 2018 ning na yo shada nrip laika, 2017 ning na ginjo hte buga ja gumhpro lang hkrat wa na nauson lam hkan shatup hkrat wa ai lam hte 2018 ning na ginjo hte buga gumhpro lang nau son nrip laika tang shana dan ai hte 2018 ning mungdan gumhpro lang nauson nrip laika jom jep yu sai.


text:
August (23) bat Mali
Wunpawng Mungdan Shanglawt Asuya Ginjaw Ginra Ginwang Ginjaw, Masat (5) Dap Ba, Padang Ninghkawng Gawknu kaw August (22) ya jahpawt hkying (11:00am) hta Ginjaw Ginra Ginwang Ginjaw Komiti Tingnyang Up Salang Kaba Maji Naw Mai (Div.O) hte Ginjaw Ginra Ginwang Ginjaw Komiti Shingtau Tingnyang Up Du Kaba Nawgu Gum Ja (B.S.O) yan kaw nna, Hpu-nau Sam Amyu sha ni hte anhte Wunpawng Amyu sha ni gaw galoi mung matut ndi “MUNG MASA LAM, HPYEN MASA LAM” ni hta rau sha jawm shakut shaja sa wa ra ai lam hte kaga ra ai magup sumhpa lam ni hpe jawm jahkrup bawngban ai lam hpe ngwi ngwi pyaw pyaw hte galaw la lu sai lam na chye lu ai. Ndai bawngban hpawng hta shawa masha n’gun (70) daram sa du bawngban shang lawm ai lam na chye lu ai.


text:
Masha ni ningsen hta grau lawan ai, ninghtoi na grau lawan ai jak shagan n'bungli ni hte gyin shalat shingjawng nga sai ten annau ni gaw madu lagaw hkang shara ai hpe madat, madu shaga ai hpuntang mahku n'sen hpe madat nna shawng de dasang n'gun hte sit yu tim n'lung chyinghka kaba hte htu pat ai hkrum ai. N'dai zawn re myu kaba madin kaw n'na kaning re n'sen hpe madat nna annau ni htu malawng hkindit pru ra nga ga ai kun?
Mungkan a majan shiga n'sen, duhkra ladaw, n'sen, hpaji hparat n'sen, hku hpyen, wan hpyen, n'bung laru hpyen, n'nang nawn hpyen, liwaw ana ahkya hpyen, ni hpe ja ja madat shingram yu nna, kaning re n'sen hpe grau madat hpaji la nna annau ni a pandung de kara hku lawan ai hku mai du lu na ngu ai hpe sung sung myit shachyaw dinglun yu ra sai. Myen a masu magaw n'kaja ai hpe sha tsun chyai, jahta chyai nna n'mai ngut sai, grau nna gaw n'dai zawn re matse labye hpe kara hpunggaw kaw, yi sa lam e kun hka sa lam e kun shakre kau lu na hpe she tau hkrau nna, ten la nna, myit sawn hpaji jaw ai uhpng langai hpe hpaw ninghtan nna annau ni a lamu ga hta shang kabye jung tawn ai yawng hpe n'pawt kaw na ru lakyin n'ngam shagrawt gawt kau ra sai.
Dai ni myen mung hta ngoi nga ai n'sen kaba ni.
1-Bawsang rawt malan hpung ni a sinat n'sen.
2-Myen a hka ma aum tawn n'na simsa lam tam ai n'sen.
3-Num bahkang lapran kaw na Rapdaw lung ai n'sen.
4-Arahkaing myu lakung, makam garan ginhka ai n'sen.
5-Maisau pa hpe yu n'na tara jeyang ai n'sen.
6-Matsan masha ni a madai ai n'sen.
7-Ana zinli a makret hkrum ai n'sen.
8-Lamu ga zing madu ai n'sen.
9-Hpaji myi pat hkrum ai n'sen.
10-Hka ka-up n'sen.
11-Ten galu shaning galu anhte bawsang ni hte majan n'sen ngoi ai gaw ahkyak la nna madat maram ra dik ai n'sen kaba ni rai nga ai. Anhte shinggyin masha ni a matu tsang ra dik ai n'sen kaba langai mi gaw shaning grai na ai kaw na laning hte laning, lani hte lani grau tsang ra ai n'sen kaba byin pru nga ai, mahku n'sen yet sha ngoi ai kaw nna lani hte lani grau grau ja ja mahku n sen kaba wa nga ai gaw {mungkan a duhkra ladaw} galai shai wa ai lam rai nga ai. Mungkan gaw laning hte laning lani hte lani grau kahtet wa nga ai ngu ai hpe anhte law malawng gaw malap mali ahkyak nla ai nga kau ga ai. N'hprang hpaji ninghkring ni gaw lai wa sai ten kaw n'na sadi jaw shadum wa sai re.
1-Mungkan laning hte laning grau kahtet wa ai jaw, duhkra ladaw katsi kahtet kalai shai wa ai. Lamu marang, jan ja kahtet shadang shai wa ai. Dai ni hkyen bum ni byawng wa ai. Mungdan n'kau mi hta marang ladu lai htu ai jaw hkai n'mai hkauna sun ni hten mat ai, mare law law hka lup mat ai. Mare kahtawng htinggaw law law hten mat ai. N'kau mungdan ni panglai kata de lup mat ai, lamu ga law law hka ka-up hkrum ai jaw sum mat ai.
2-Ladu lai kahtet ai jaw hkai n'mai hkaili ni hten mat ai, n'mai hkai sha mat ai, lu hka n'lu ai manghkang, ali awaw machyi makaw law wa ai manghkang, masha urum wa ai. Malu masha manu lung wa ai, hku kaba ni byin hkrum hkra nga sai gaw shaning hku rai wa sai re.
3-Duhkra ladaw katsi kahtet kalai shai wa ai jaw hpaga yumga hkrat sum wa ai, dusat ni malu masha kye wa ai jaw, dusat urum hte dusat ana law wa ai. Hkai n'mai, shan manu lung wa ai hte wan jahpun jak jahpu lung ai. N'dai mabyin ni yawng gaw anhte shinggyin masha ni yawng kaw ahtu hkra chyalu rai nga ai. Magwi lasi yang uloi daram nga ai hte maren mungdan kaba ni hta gumhpraw mang hkang, malu masha manghkang ni byin hkrum hkra ai zawn anhte matsan ai mungdan ni gaw grau hkrum sha hkam sha chyalu rai nga ai.
Dai ni duhkra ladaw hpe yu nna annau ni a hpyen masa mung masa lam hpe mung ahkyak langai hku chye jai lang ra sai. Myen mung e mare kaba lamu ga ginwang hku hka ka-up sha hkrum nga sai hte hkauna yi sun hkai n'mai ni eka sen kaba hku sum mat sai re. Dai ni hpe sawn maram yu nna annau ni a hpyen zai ladat hte mung masa masing hpe lawan ai hku jashai shamawt sa ra sai ngu mu ai. Mau mwi dingsa hpe madat chyai hkai chyai nga na malai tau hkrau n'na myen a shawng de shamu shamawt nga ai hpe lawan dandi kau chye ra sai. Duhkra ladaw a jaw byin chye ai, Hku hpyen, Wan hpyen, N'nang nawn hpyen, N'bung laru hpyen, Ana ahkya hpyen, majan hpyen gaw du nyi magang nga sai re.
Dai ni annau ni hte bawsang ni a madu lamu ga hta tawt lai shang kabye adip arip sat nat roi rip mya jahten sha nga ai hta n'ga, sing gu krin byin hkra dasang gasat ai ni hpe tara ai hte hkap ningla gasat ai. Madu lamu ga madu hkum hpe makawp maga la ai, madu ahkaw ahkang a matu ninghkap gasat ai hpe gaw kasu kabrawng hpung nga marawn ai. Myen ni nan myu shamyit ai hku tara n'lang kam mara zingri roi rip ai, mare nat myalu myasha, num ma roi ai hpe gaw simsa lam tam ai n'sen re ngu masat madat maram lu na kun?
Myen nan sinat mahku n'sen shapru ai, mara kata sat zingri ai hpe asuya n'sen ngu na kun? Sing gu krin byin hkra myalu myasha chye nga ai hpe Democracy ahkaw ahkang ra ai n'sen ngu na kun? Shani shana sinat mahku shangoi nga ai ni hpe simsa lam ra ai, simsa mayu ga ai ngu mahku n'sen shapraw hkawm wau hkawm ai gwi tam a n'sen hpe simsa ai n'sen ngu na kun?
Galoi mung simsa lam n'sen n'madat ai gwi gwi hte shara ra kaw du hkra myen nyau ai n'sen na hkra htu htim gasat kau ra sai.
Baren Numraw
21/8/2012


text:
Hpa ma jaw nga yang - moi na Jiwoi, Jiwa prat kaw nna Baren numraw hpe nkaja ai satan nat hku nna matsat ai re. Miwa myu ni sha Baren hpe shareng ai re. Anhte miwa n rai ga ai. Miwa a majaw malizup Tanghpre de nga yak sai, Mungdan ting mai lung kran nna krin ai hpe nmai malap ai. Ji nat nga tim shinggyim masha ni hpe garum ai hpe gaw, Gum gun gumhpai nat ngu jaw jau ai re. Maran Du ni nat gaw * Ning Yan Naw re majan hta shi hpe shagreng ai re. Baren hpe gaw hpa rai satan nat hku matsat a ni? nga yang -shi gaw satan re majaw shi hkum hpe shabrang kasha tai nna nla dap de sa nna mahkawn ma ni hpe, mawng shapraw la nna nam de du jang sha kau ai da, raitim nam e Kumba nhpang du jang Baren atsam mat mat jang num kasha ni je la mi nga jang sa hkye la ma ai da. Dai majaw num hkungran ai shaloi Baren satan sama katsut na matu kumba nhpang galaw da ai kaw lai ai re. Dai majaw moi gaw hkung ran sai nga tim kumba num re ni? she nga ai re. Baren hpe satan nat hku she Jiwa ni mu ai re.
Moi na Wunpawng htunghking hta gaw Du ni tim madai nat lu ra ai. Moi gaw, Sut su mayu yang, mayat maya mayu ymg, majan dang mayu yang, htingram mayu yang - madai nat hpe shagreng nna manau dum ai re. Madai nat mung gum gun hpa re. Satan n re. Manau shadung mung Wunpawngsha ni a htunghking majing re. Manau shadung maka lam ni grai naw nga ai. Dai gaw hpang de ra jang she ka sana re. Moi na Jiwoi jiwa prat Wunpawng labau hta manau nau ai shaloi, Baren labau lam lawm ai nna yu ga ai.
Ya ten grai ahkyak ai shara hkan Baren shingma hta manau shadung jung nna manau ka ai nga gaw grai yawn hpa re. Anhte ga baw gaw, "Anhte Aung Padang Yehowa Karai Kasang" ngu da nna, satan Baren hpe shagreng ai hku rai yang grai yawn hpa rai na re. Ya anhte ni majan hta awngdang ai gaw Baren garum nna n re. Yehowa Karai Kasang anhte hpang n tsap yang, lani mi pyi hkam na n re dum nga ga law. Chyum laika labau hta- King Saul- Karai Kasang ga n madat, King David- U-riah madu jan Bathsheba hpe kashun la. King Solomon - madu jan ni naw ai bala hpara naw lawm Karai Kasang n ra dik ai mu galaw, Karai Kasang kabai kau jang lam makau na lungdin sha tai mat ai hpe adum nga ga law.
Moi, Madai nat hpe shagreng manau nau tim 1977 jaw masat kaw nna gaw Christan manau ngu dai ni du hkra manau ai re. Karai Kasang kaw majai da sai Christan manau shadung hpe Wunpawng htung mung n re ai Baren shing ma kaw manau shadung jung nna ka manau ai gaw marai (1,2) hte sha bawng nna galaw da ai gaw shut kaba rai nga ai law.
Mung masha ni a shangun ma,
Duwa Maran Zau Aung
USA.


text:
PASKA POI
Malaysia Mungdan du Catholic hpung masha ni (MCCM) kawn woi awn let Madu Yesu Hkrung Rawt ai Paska Poi hpe awng dang ai hte galaw la lu saga ai. Paska Poi hpe April (7) ya shana na maga hkying (6:00pm) ten hta Kuala Lumpur na St. John Nawku Ningnu Kaba hta Wa Jau Jerome the Wa Jau Anthony yen kawn Misa Hkungga nawng ya lai wa sai. N dai Paska poi hta Hpung masha nnan marai (20) jan hpe mung Kashin Kamun hte N Gun Shaja Chyeju kum la hpe jaw ya lai wa sai.
April (8) ya Paska n htoi shani hta gaw Kuala Lumpur, St. Anthony Nawku Jawng Kaba kaw Paska Poi Lamang hpe MCCM kawn woi awn let hpung masha ni hkrum hkrum ra ra sa du shang lawm nna awng dang ai hte galaw la lu saga ai.
No comments:
Subscribe to: Post Comments (Atom)


text:
Jung tawn sai n’dai ten na anau ni a n’gun gaw shani ka-ang na jan pungding shingkang zawn ja gaprang dik nga sai hte,kabye tsap tawn sai annau ni a dahpran n’gun mung lapyi rawng dik nga sai ten, myit n’san na zawn re masa hpe koi yen kau n’na,n’dai lang jamjau yak kaba gaw jahtum majan she rai nu ga, Myen a mang hkang masa hpe yu yang shanglawt lu na gaw annau ni hpang de gayin wa nga sai ngu mu ai. Mungkan na yu maram dip n’gun jaw nga ai ten annau ni shawng de yawng a atsam n’gun hte lahkrip ra ra sit sa ga. Sinat hpai dang ai yawng hpe laknak shakap tawn ra sai.
Masa kaba htu ganawng shamawt galau nga ai ten,ningbaw ningla SLg kaba ni shani ga-ang yup dam dam ai zawn re masa de n’woi sa hkra, myit masa grai n’kung shi ai ni ung ang chye ai mabyin masa hpe koi yen kau lu yang kaja dik ai ten re hte,lagaw hkang hpe ngang ngang kabye maram tsap ra ai. Hkrang grai n’shapraw yang shawng lagat yu ra ai zawn galaw dat sai, shut ngut sai hpang dawn kau na, sum machyi mat sai mabyin ni hpe n’htang shabai lu na n’loi ai hpe dum n’na myit malai kalang bai n’lu hkra. 969 hte 786 ni a mabyin hpe yu, annau ni ya she kasu rawt wa ai ram rawt myit n’gun hpe shadaw kau ai masa n’pru hkra grai sadi ra ai. Annau ni a buga ginra hta prat janat n’galaw ga ai..annau ni yawng a ahkyak salum sin pai rai nga ai Laiza kaw lamang kaba galaw na matu shawng hpang dinglik yu ra ai. [Hka jaw Poi] zawn re hpe madu mungdan grai n’lu shi yang grai sawn yu na galaw ra ai. 969 hte 786 lawu ga ni a mabyin manghkang hpe gang achya bang ai zawn re hpe sadi koi kau ga. Mung shawa yawng a myit hpe ginraw shanut kau ai masa hpe sadi yang kaja na re ngu mu ai. Machyi ai ningma hkang dingsa hpe ahprun ai n’tai u ga. Myu kaba ladat, Bukda makam shatai na nga wa ai majaw Miwa hpe lamu ga dut kau ya ai jaw annau ni a rawt malan shanglawt hpe shangai ya sai hpe ja ja dum gin ai.
N’dai ten annau yawng a mung masa lam yan ni hpe htinggrum kata yip tawn, lup makoi tawn ai zawn, kawng garang n’na, mayun shaman shakyang ra ai. Ahkyak ai ten, “Sharaw marang shan sha” ngu ai ladat hpe mung masa hpyen masa shamu shamawt lam hta jai lang ga.
1-Panglung gasadi hpe madung tawn n’na munghpawm [Federal] asuya up hkang masa de sa ga ngu tim annau ni ra awng sharawng ai masing masa tsun dan ai sha re, Myen gaw dai hpe n’kam jaw ai majaw dai ni du, annau ni a lamu ga hta htunghking ngasat ngasa labau n’chye ai, ga n’hkrum ai ni she kam mara up ka-myet sha mayu nga ai gaw kara hku rawt jat na. Sat nat zingri roirip mya sha nga ai ni hpe kam na kun?naw pawng na kun?majan zim na lam n’nga ai hte sut hpaga masa sha n’ga, lamu ga latung, Aung San baw madun n’na, mung maden masa de woi gale nga ai shada da sat hkat na majan kaba shabyin nga ai Miwa shingdu de n’gun kaba dat nga dingsa, munghpawm mungdan de sa wa ga ngu ai gaw tsun yang loi ai daram galaw yang n’loi ai re hpe shaning galu hkam sha wa yu saga ai. Myen myit hpraw san tsawm ai tara hkungga ai hte galaw lu yang kaja ai tim,
2-Munghpawm a hpang awmdawm de ngu ai mung, n’gam hte n’gam lung shakut ai masa rai nga ai Myen gaw n’dai masa hpe tau hkrau n’na, myit nau tawn magang sai re majaw, gangwi ten garawt n’na, annau ni hpe n’gun kya hkra, sai garan hkra ladat kaba masing kaba shapraw nga ai. Hpa wa nga tim annau ni ja gumhpraw n’gun kaba ya jang lata hta jum tawn lu yang gaw myit ai yawng awng dang na re. Annau ni yawng a n’gun kaba chyawm dat sai hpe n’sawn n’sang shingdu tawn kau ai masa n’pru hkra sadi ai hte grup grup de na chyawm marawn yang,
3-Awm dawm shanglawt na de she n’gun kaba mayun dat sa ra sai ngu yang mung annau ni dai ni na hta htam 2-3 n’gun kaba dat ai ya jang htu malawng kau ra ai. Ja gumhpraw mung grau n’gun dat ai hte, Hpyimaw Gawlang Kumhpang Mungmau, Kala mung kaw shanu nga ai annau ni yawng maga mi hku n’gun kaba dat ai, kraw kata kaw na marawn n’gun kaba jaw lu yang awmdawm shanglawt na. Dingbai dingna yawng hpe laidi kau n’na, shingdu n’gun kaba mayun jahting ai. 3-1 masa hku n’gun dat ai. 969 ni a No. 2 hpyen gaw annau ni re hpe dum ga. Korea a majan hta “Sharaw marang shan sha” na masa, majan hta shawn pru wa ai laknak ni hpe mazing la n’na, gasat di la ga.
Mying kaba dik nga ai 3+1 hpung shang masat la sai kun? NANG>
Baren Numraw. 10-4-2013 – 11;25pm.
-
Amyusha Lam N-gun Da Ting Tsap Nga GaNext >
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- ‘Mung Shawa Asuya’ kaw nna Hpakan Lungseng Maw pat hkum (Shiga) 6 Jan 2016
- “Jinghpaw mungdaw gaw Myen hte Miwa a roi rip hkrum nga”: Benedict Rogers (San Htai) 2 Dec 2010
- “Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai (San Htai) 19 May 2010
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010


text:
BAN SAU MARE DE MYEN N GUN KABA HTE DU
Labels: Jinghpaw Mung Shiga
2 comments:
- Yawnghkum Tu said...
-
Sawa myen ni hpe shara mi kaw naw loimi shawng mahkawng da nna myawk kaba hte shamyit kau mu!
- April 26, 2012 at 12:09 AM
- msw langji said...
-
K.K kaw kyu grai hpyi nga ga law.Bai nna Laiza kaw shadun da ai Baren shakap da ai manau shadung hpe baw kau jang gaw htuk manu dik re na re ngu kam ai,K.K hpe 100% kam na kun 50-50 K.K hte tsadan hpe kayau kam na kun ngu hpe ginhka na kalaw sa na ten gaw rai sai ngu shadu ai.
- April 26, 2012 at 8:58 AM


text:
时间:2018-02-12 09:32:17 来源:德宏团结报
Shata 2 pro 6 ya shana de, Sakhkung mungdo ningdo 15 mungchying sha gasa zuphpong gaba nambat 1 lang zuphpong nambat 3 lang hkrum ra zuphpong hpo hpong nna, agap ningnan na mungdo tsang mungdan rungdap ningbo masha lata shapro dat sai. Hpan Yau Hpyin go Sakhkung mungdo ningdo 15 mungchying sha gasa zuphpong gaba dinggrin salang rapdo mu madu rai sai. Wui Kang go mungdo mungchying sha asuya mungdo up rai sai. Ho Yung go mungdo jep lajang rapdo mu madu rai sai. Yi Chyung Sin go mungdo gaang tsang mungchying sha ubadi tara rung rung up rai sai. Ningnan lata la ai mungdo mungchying sha ubadi tara jep rung rung up Li Shau Hung hpe go, dodan lam ko hkan nna, mungdo gaba mungchying sha ubadi tara jep rung de shalun dat nna mungdo gaba mungchying sha gasa zuphpong gaba dinggrin mu rapdo ko nna hkro ya na matu hpyi shon dat na hku rai nga ai. Jau Li Sin go Sakhkung mungdo nambat 15 mungchying sha gasa zuphpog gaba dinggrin mu rapdo mu madu rai sai. Wang Myin Shan, Tung Chin Pau, Yang Li Yin, Sung Yi Fa, O Htun, Jau Sin Jo ni go Sakhkung mungdo ningdo 15 mungchying sha gasa zuphpong gaba dinggrin rapdo mu madu ningtau rai sai. Ma Yin Fung, Yang Shi Chyong, Li Jin Hon, Lu Yung Zan, Wang Yi, Li Chau Wui ni go mungdo mungchying sha asuya mungdo up ningtau rai sai. Wang Lin, Yin Hkyin Fung, Shi Dau Lung re masha marai 26 ni go Sakhkung mungdo ningdo 15 mungchying sha gasa zuphpong gaba dinggrin mu rapdo salang rai sai. Ndai lang na zuphpong hta sa du ra ai masha go marai 277 re rai yang, hkrak sa du ai go marai 272 rai nna, ubadi ko nna dodan ai masha jahpan hte kai sai.
Zuphpong go tingnyang up hpung dinggrin mu gun ting nyang up, nambat 3 lang hkumra zuphpong woi tingnyang up Wang Gyin Hkyang aju jum ai re.
Ndai lang na zuphpong woi tingnyang up ni go, Wui Kang, Ho Ru Li, Hpan Yau Hpyin, Wang Myin Shan, Tung Chin Pau, Yang Li Yin, Sung Yi Fa, O Htun, Jau Sin Jo, Jau Li Sin, Yang Hua Seng, Wang Shau Tung, Jin Kong Yung, Jau Gyen Hua, Nye Mu Hua, Fung Tsu Yi, Yin Hkyin Fung, Shi Dau Lung re ni mung no rai nga ai. Zuphpong hta ta sharot ai ladat hku nna, ra lata lakmat jep ningbo masha, ra lata lakmat jep masha jahpan hpe jom myit hkrum la masai. Ra lata la hkyem masha ni a mying jahpan hko tsun dan ai hpang, zuphpong go madu mying n ka shakap ai ra lata lakmat bang ladat hku nna ra lata la sai. Ra lata lakmat son shakyet ngut ai hpang, Wang Gyin Hkyang go ra lata nsi hko tsun dan sai.
Ningnan lata shapro la ai mungdo tsang mungdan rungdap ningbo masha ni go ga daka ga tsun masai.


text:
31 July, 2008
Maran Chaw Ti a shangai nhtoi ...
Jinghpaw laika sharin hkaja bawngban ai lamang hpaw sa na re.
O ra de chyan yu... le ra de mada yu let nbwisam langai dawdan dat sai. Daini kaw na shayi sha tsawm tsawm re yawng hpe myi she malawk hkra yu na .... aw chye ... n re.
Du na bat kaw na gaw Jinghpaw laika sharin hkaja bawngban ai lam ni hpe tang madun mat na re. Dai lamang hta madu n chye ai rai yang sharin la (Sharin) ... chye ai rai yang hpaji jaw da (Hkaja) ... myit hta ai n nawn ai gasi ni hpe jahkrup sharai la (Bawngban) ... sa wa ga ngu ga saw mayu ai re.
Myit lawm ai ni lama nga yang Comment kaw rai rai ... Cbox hta rai rai shana da ya marit ngu ...
Shang lawm na shayi sha ni gaw manu jahpu hpa n jaw ra ai re. (FREE) re. Shadang sha ni chyawm gaw Beer hte shanju la sa wa marit ngu akoi anoi hpyi nem dat ai.
(Hkum bai kapya nga ai wa)
29 July, 2008
Shuk shak dik ai nhtoi ni ...
Ndai lahkawng ya laman gaw ja ji kyin ai hku re.
Mani gaw ndai Manila kaw masha mun kaba shang lawm ai n-gun madun poi galaw ai re. Mungdan a gumsan magam Mrs. Arroyo hku nna SONA hpe ndau dat ai majaw re.
Pyada hte shawa ni manu mana law ai. Lam ni yawng pat mat ai.
Sumla ni gaw hpang she mara sa na re.
Daini gaw saw shaga hkrum ai majaw moi 9/11 shaloi na New York Mayor Mr. Rudy Guiliani a hkaw tsun hpawng de sa ai re. Shi tsun ai lam gaw yak hkak taw nga ai aten hta na hparan lajang ai lam ni re. Shimlam nau htap la ai majaw ga shaga na ahkang n lu dat ai. Sanglang ai aten hta mung loi hpang hkrat mat ai majaw gawk kata de n mai shang mat ai. Shi sawk masha ni hte minute 30 hkrum shaga ai re.
Dai aten kata n lu shang mat ai. Hpa majaw nga yang ambush reporter ni hpe n ra na da. Ambush reporter ngu ai gaw seng ang ai n re ai sha sa yu hpaji la na manam ni hku nna ga san san wa ai lam hpe tsun ai re.
Mani ma daini ma gaw grai pu ba sai re.
Jan gaw kahtet ai hte... Shat gaw kaw si ai hte...
Mana gaw shana hkying 9 jan du hkra Shi laika dap langai hta jahta n ma rai taw ai. Grai kawsi taw ai aten hta "saw... shinggan pru na lama ma sa sha ga, ngai daw na" nga manang wa tsun ai majaw grai kabu taw yang .... Lusha seng n re sha .. Beer seng rai taw nga ai.
Myit n pyaw ai sha lu dat ai wa kade na mat ai pyi n dum ai. Beer n lu ga ai mung ram ram gaw na sai re. Jaw prat kaw na n lu ga ai zawn lu dat ai wa nta galoi du na galoi yup mat ai pyi nau n dum mat sai. :P
Shiga ni hti yu yang mung madu a baw hte shakum hte adawt dat na zawn sha rai taw ai. Anhte shawa ni mung hpung sara ni a matu akyu hpyi ya ga. Mara kata wa me...
27 July, 2008
Nu a maumwi hta na buga
Loi ma tsa-up taw ...
Garen gari mung nga taw ...
Dum shai ai lam mung degree htum hkra tsaw taw ...
Tsit ai pyi she mut hkra tsit taw ...
Tsit tsawm ai bum ni n ka-up mat sai ...
N hprang sut rai ni n hpring mat sai ...
Prat tup maroi nni ai law ...
ngu na mung
N kam madai taw nga sai ...
Shawng de gara hku ngu ai ...
myit let sha
shanang sa na nngai ...
Nu a maumwi ten hpe gaw bai n du mayu sai ...
Nu a maumwi ten na zawn byin hkra she
bai shakut mayu sai ...
Nu tsun dan ai Maumwi hta na Buga
Nu ngai hpe maumwi ni tsun dan lai wa ai i?
Asuya mugun masha re ai Nu gaw ngai hpe shangai ngut ai hpang posting ang ai Hpakant de bai rawt sai.
Laning mi hpring sai ngai hpe ba let, Wa hte rau Hpakant de sa sai re. Dai aten Hpakant hta Asuya lahkawng nga ai aten re. Tsun mayu ai hpe chye na na re ngu kam ai.
Tsi saranum (Nurse)* re ai majaw gara gate hta raitim, aloi ali lu lai ai. Tsi gawn lajang ya na masha grai taw ai majaw re. Dai zawn grai kyin ai aten re majaw Nu gaw ngai hpe aten tup chyu jaw na aten nau n lu ai.
Lak lak lai lai hku na ngai gaw makau hkan na jinghku jingyu ni, Nu a manang ni a chyu chyu lai wa sai re. Marai kade re kun gaw n dum sai. Ga mung loi galu taw nga ai.
Tsun mayu ai gaw ... dai zawn re masa a majaw Nu gaw ngai hpe maumwi grai law hkra n tsun dan wa ai. Loi li gaw tsun dan wa ai. Ngai hpe maumwi ni grau nna tsun dan ai gaw Ah Dwi re. Maning n nga mat sai.
Ah Dwi gaw Sam mung, Kutkai, Tamonye mare na Zi Lahpai kasha re. Ah Dwi a marang e maumwi ni grai lu madat wa ai re. Maumwi mausa lam ni hte hku hkau wa ai re.
Tsit lali ai nam maling, san tsawm ai hkashi hkawan, bum pa layang ngu ai ga si ni gaw maumwi shagu ram lawm ai.
Shanhte ni hkringhtawng jaw da ya ai. Dai hkringhtawng hpe anhte ban prat hta n lu dagraw mat sai. Masa lamyan amyu myu a marang e ... myiprwi si hte numhtet ga sha ngam da let htingbu mungdan de buhtawt mat ai Hpun ni...
Mawdaw ntsa mara, hpri sumri hte gyit nna htaw mat ai Hpun ni,
Hpun shaw ai hta n-ga ... mu n mu yawng hpe ma kumhpa hku la mat ai lam ni ...
Ka na pyi n chye sai ...
Anhte a kashu kasha prat hta maumwi hku she tsun dan ra sa na i?
Makawp maga, bai tsawm htap wa hkra galaw shakut na i?
Ngai madat ... ngai ra ai mahkawn re. Rebacca Win mahkawn da ai re. Shalat ai wa a mying hpe gaw n matsing mat sai. Hpyi nem dat ai.
Nu a maumwi hta na buga
* Ya prat na Nurse n re. Ma shangai ya ai hpan saranum re. Dai aten Myitkyina hta Nurse jawng n hpaw shi yang ma shangai ya ai saranum jawng shawng hpaw ai re. Myen hku gaw n ka sai.
Blog nnan ...
Loi bai ndau mayu ai law ...
Manaw manang ni hpang de ...
Blogger langai bai jat wa sai re.
Ra ai lam ni hpe mung garum ya ga. Garum ya rit ngu na mung saw lajin mayu ai.
http://simsamyit.blogspot.com
Sa chyai ga.
25 July, 2008
Ra mara ndau ai lam
Loi ndau na nngai.
N chye shi ai ni a matu yaw shada ai re.
www.yjh1979.com
Ndai gaw Yangon Jinghpaw Wunpawng Hkalup Hpung a website re. Ndai hkringdat hpe Ygn na manang shagun da ya ai gaw Bat lahkawng ram rai sai. Malap taw na.
Ya, Internet connection loi lanyan shi ai shara kaw an file ni hpe lawan ai hku shagun na matu gaw ....
www.send6.com
Ndai website hpe lang yang loi masan sa ai re.
Daini gaw rung kaw na Dulce na shangai nhtoi re majaw prat tup n sha ga ai lusha ni grai sha kau sai hku re. Ya aten hta gaw kan nau tit taw na laika ka ai pyi loi yup nga mayu ai.
Nbwisam a sumla mara yang gaw ... ndai blog sa yu ai ni download galaw la!
Print shaw!
Nta de yu jahkrit na matu la mat na tsang ai majaw manang ni na sumla sha mara dat sai.
Ram ram zen ai nbwisam she rai nga ... :)
Dulce (Philippines) hte Quinton Mtyala (South Africa, Cape Town)
24 July, 2008
Myit ru nga ai...
De, manang ni
Chyeju hte chye yang naw tsun dan marit.
Ngai na gmail hack katut taw sam ai. Kalang marang ngai n ka ai laika ni le wa ai.
Manang nkau mung ... moi ya shaga ai shaloi nang grai zai ai nga tsun ai. Dai shi tsun ai shani gaw ngai gtalk n shang ai.
Gara hku she rai taw ai kun? Ngai na secondary email mung kadai nau n chye na hpan re wa.
Myitru nga ai. Chye ai ni hpaji naw jaw marit.
23 July, 2008
Dau Ze e, shanglawt galoi lu na kun i?
Daini hti hkrup ai laika ngau kadun a majaw nye myit ni ... ngai tsawra ai mungdan de poi lawm mat ai.
Dau Ze e, shanglawt galoi lu na kun i? Ngu ai laika hpe n hti shi yang lawan click dip nna hti dat na matu saw lajin mayu ai.
Yupmang, yupmang ngu ai kadai kaw tim nga ndai! Yupmang hpan grai law ai. N bung hkat ai. Dau Ze hte Hkawng Lum a yupmang gaw shanglawt re.
Na a yupmang gaw hpa rai?
Na yupmang hpe hkrang lu shapraw na matu shakut nga ai i?
Malap taw sai i?
Gan hkring da ai i?
Kabai kau sai i?
Galaw nga dingyang i?
Ps. Comment jaw let ningmu jaw da ai ladat lang sa wa ga.
Genghis Khan
Genghis Khan ngu ai Hkawhkam hpe yawng na ga na ndai. Ndai Hkawhkam a lam hpe dem da ai sumla hkrung ni kaw na langai hpe madun mayu ai.
Anhte gaw Mongolyoid ni ngu tsun ma ai hte maren Jinghpaw Wunpawng amyu sha ni gara kaw na re ngu ai hpe sawn matut la ga.
Ya aten du hkra gaw mahtai atsawm n lu madi madun shi ai. Sara kaba naku hte ramma nkau ma gaw grai shakut tam taw nga ai re.
Ndai kaw dip nna mai yu ai. Shawng nnan episode yawng hpe download (Save) galaw na yu yang she masan sa na re. Kalang ta Open galaw na yu yang gaw hkring mat hkring mat re nna yu ai nau ai n nga ai. Miwa ga shaga ai rai nna English laika subtitle re.
Hpang kalang gaw Mongol ngu ai sumla hpe bai shalai ya na nngai. Dai Mongol sumla hkrung hpe gaw maning yu hkrup ai re. Internet kaw gara kaw mai yu ai mu yang bai tsun dan na nngai.
Dai Mongol sumla hta Jinghpaw maka hte grai bung ai ni ma mu lu ai. Genghis Khan a prat hpe madung dat na dem da ai re.
22 July, 2008
Shana mayu ai lam
Majaw a majaw Cbox hpe jahkring mi gan yen da ai. Tsun mayu ai nga yang Comment hta ka da ya marit....
Anhte Jinghpaw Blogger ni mung Comment jaw ai ladat hpe jai lang wa sa ga ngu saw lajin mayu ai.
Jinghpaw ga si ni hpe manu shadan, sadi sahka hte tut nawng lang nna laili laika hpe madang shatsaw ga.
Ngwi Pyaw Nga U Ga.
21 July, 2008
Shawng nnan shadu ai simai...
Chye ai hte maren, Jinghpaw la ni lagawn gawn ai gaw ... simai mung n chye shadu. Shat pyi rice cooker hte re majaw.. Raitim, ready made sha sha na gaw n mai ai yaw nga ai manang wa (manang gaw ang ai kun) a comment a majaw ngai nbwisam shakut shaja sai. Atsam dat sai.
Yaw sai, Wa shat!!!
Shawng nnan shapre hpe tawk, shakau hpraw hte shakau hkyeng nyen, shanam ahkut. Gai ngut sai.
Sau di dun, sau hkut ai hpe la. Nau la kau na arau nga ai manang gawk kaw na she pru mat ai du hkra... sama grai mawng wa na.
Ah Nu shadu ai mu ga ai hte maren, shakau hpe shawng gangau dai ai. Ngut ai hpang o ra bang ... le ra bang hte jahtum gaw ndai zawn ...
Grai hpyi nem dat ai. Jum bang na malap kau ai. :)
Lama mi ra ra nga ai hte o ... ra .... le ... ra
Jahpawt rung de du ai hte Computer hpaw, gtalk shang, Blog hpaw, KNG hpaw, shiga hti re ai wa ... Shanglawt blog gaw jahkring hkring mat, KNG gaw shiga nnan n mara da re ai majaw myit hta ai gaw n nga ai.
Shiga n lu hti tim, Janpan sha gaw madat na re ngu na madat sai. Shinggan pru wa ai shaloi Janpan CD malap da ai majaw grai pawt mayu sai wa re.
KNG mara da ya ai mahkawn buk 4 lu madat ai majaw grai chyeju kaba sai. Kadai kaw wa dai Janpan mahkawn yawng nga na kun? Naw madat shangun marit lo. Chyeju hte ...
Shiga ka ai Blog ni naw nga ai majaw loi li tsamai sai. :)
Ya laman gaw ra ra hkrai nga taw ai majaw loi ra ra re sha ka sa na re...
Mabyin Langai (Mani hpa ngu shamying yang n mani ra na tasng na re)
Lang mi na shana maga aten hta, Hugawng pa shara mi na Nta langai kaw re. Kanu gaw kasha alat Madut a matu Nga (Baluk kun?) gangau ya taw ai hku re.
Dai aten she n myit mada ai sha, manam du wa ai da. Dinghku a ningshawng Kawa a veto hte rau Nga shatmai gaw shat sha saboi ntsa kaw htit!
Madut (Dut Dut) gaw myi lap lap hte grai tsang taw nga sai hku rai nga. Nu, nga simai naw she ngam na kun i? nga san yang... Kanu gaw Ma e, manam ngu ai gaw ma hkra n sha ai gaw. Hpa n tsang ra ai yaw.
Dut Dut gaw grai tsang ai myit hte chyinghka makau na azi yu nga ai da. Manam wa mung sha let, sha let, sha let... nga chyen mi ma mat ai hku rai nga. Dai aten Dut Dut a myi gaw myi n grip yang sumtsaw mahtai jaw na nga tsun katut ai shabrang hpa ... ja ji nan yu taw nga ai aten !!!
Manam wa gaw Nga hpe g a u n g w i sha lam re na, shan naw ngam ai maga sha hkyen sai aten ... NU E... NGA GALAU TAW NGA SAI... NGA GALAU TAW NGA SAI.
Ndai gaw Hugawng pa na mying kaba ai mani hpa re. Ya aten Hugawng pa, Danai kawn hkawt nga grai taw mat sai re.
Moi gaw Danai hka hta hka ja yang Nga nau law na shingna hte shawng gayet jahprawng kau ra tim, ya aten hta Maumwi tai hkyen sai re.
Aten naw dep ai. Anhte hpa baw naw lu galaw na. Hpang na ban prat a matu ...
Hugawng pa zawn maumwi tai hkyen sai mabyin ni Jinghpaw mung hta grai law nga ai. Madu a Buga, grupyin ... hpang de n mu lu mat nna maumwi kaw sha na lu ai mabyin n byin hkra shakut ga.
Nang kung wa, hpan wa, lu tsap wa ai shani ... Lam shagu hta htum pa du hkra hpang hkrat nga ai anhte amyu a matu ... garum rit. Lam woi rit. Hpyi nem dat ai.
20 July, 2008
Nang lawan hkamja wa u ga.
Dai hpawt shanglawt blog de shang yu ai shaloi shi myi machyi nna blog ka ai jahkring hkring na nga ai majaw myit n pyaw ai.
Hkau, Nang lawan hkamja wa u ga.
Myit dum let...
nbwisam
17 July, 2008
SHANGAI NHTOI HTA NGWI PYAW NGA U GA ...
21 ning hpring ai nhtoi kaw na hti n dang ai shangai nhtoi ni tut nawng gu u ga ngu sumtsan kaw na Ah Ba akyu hpyi dat ya ai yaw.
Nang gaw July 17,
Ngai gaw June 17,
2 ning hte shata mi grau kaji ai.
Myit nau n su shi ai,
shayi sha.
Sunday school sarama galaw nga tim,
grai naw sharin la ra ai.
Amyu a shawng lam hpe myit lawm tim,
shakya ai maga de ma n shayawm ai.
Ah Nu tsun yang she
dunye ye ai. (Ya gaw n rai sai) :)
Mahkawn hkawn myit lawm tim,
nsen naw shaman ra ai.
Tsang 4 kaw na Kawa n lu mat tim,
Kanu kaja lu ai.
Grai gaw shakut mayu tim,
loi naw lagawn ai.
Kahpu gaw hpa kumhpa n chye jaw tim,
Kahpu hpe galoi mung kumhpa jaw jaw re ai.
Sumla dem ai myit lawm tim,
Camera n nga shi ai. (Kawa sai lawm sam ai)
Design grai kam galaw tim,
Photoshop nau n chye lang shi ai.
Masha ni hpe garum mayu tim,
madu hta hpa n nga shi ai.
Matut ka na n chye wa sai. Shawng de grau myitsu kangka maka kap ai shayi sha byin hkra shakut u yaw. Htawm hpang de na a marang e Amyu hte Mungdan rawt jat nna mai kaja ai de lam madun lu u ga.
Nang naw matsing ai kun? Ah Wa n nga mat ai ten, nang gaw Ah Nu hpe "Nu, hpa hkum myit kaji... Ah Tawng shapre kabaw dut nna bau na" nga tsun ai. Ah Nu gaw mani she mani. Myi prwi si hte mani ai rai na sam sai.
Raitim, nang gaw shaman chyeju grai lu ai re. Ya aten nang Ah Nu hte rau nga lu ai. Ah Ba gaw shingtai machyi nga let.. Ah Ze a Dum dik ai Nu mahkawn hpe sha madat nga ai.
Ngut nna nang hta grai kaja ai Katsa, Kani ni grai law lu ai. Tsa ni, Ni ni gaw nang hpe ayen garum ya ai. Dai gaw Karai Kasang jaw ai shaman chyeju ma rai sai. Nang grau myit su ra sai yaw.
Nang na shangai nhtoi hta design tsawm tsawm re n lu galaw ya ai majaw myit n pyaw ai. Ah Ba Computer n lu shi ai hte, rung na jak kaw Photoshop n nga ai majaw re. Dai majaw web kaw na sumla sha bang dat ya ai.
Gumhpraw lu yang laika buk mari hti na hte nawku jawng kaji ni, Sama boarder zawn re ai boarder ni hpe alu jaw na matu htet dat mayu ai.
Ah Ba bai wa yang Gauri sa ga. Hpakant de ma bai du ga.
Daini July 17 hta shangai nhtoi bai du ai Kanau Nbwi Seng Tawng hpang de ...
Lahta na sumla zawn nang na shangai nhtoi hta shakut na ka taw ai re. Rung hta gaw tinggyeng lang na ahkang n jaw ai majaw re.
16 July, 2008
Hpyi nem dat ai.
Ngai n chye galaw shi na lahkawng yen shi hkrai play taw nga ai.
Lama sa chyai hkrup yang ... langai hpe stop dip kau na madat ya marit.
AW LE LE
Pasig, Philippines
Aw le le ngu ai gaw SOUL Music kaw na shakut shapraw dat ai album re. Hip hop hte R&B ni gayau da ai.
Ndai Aw le le album hta mahkawn ai ni gaw Aong Lar, Gu Gu, Maw Maw, J.S. Lu ni rai ma ai. Mahkawn ka ai ni gaw Maran Jaw Gun, Aong Lar, Maw Maw hte (Ngam ai ni n matsing mat sai.)
Ndai album gaw tsam mari tsam mara makan na pru wa ai album re. Ndai mara da ai kaw mahkawn gabaw (title) ni shut yang gaw ngai na mara she rai sai.
Ngai mung Kcbloggerhelpdesk kaw na mahkawn shalun na lam chye la ai hte woi ma-un si lu ai hpa she rai sai. :)
15 July, 2008
Mahkawn shalun ai lam ... hte o ra le ra
Pasig, Philippines
Daini gaw Kcbloggershelpdesk kaw na hpaji jaw ai hte maren mahkawn shalun yu sai. Galaw yu ai lu mat ai. Dai majaw KCbloggershelpdesk hpe chyeju dum ai lam shana dat ai law.
Ngai na Blog naw gram ra ai majaw mahkawn hpe htum pa de she tawn da ai re.
Ndai mahkawn hkawn ai wa gaw Aong Lar (SOUL) ngu ai ramma langai re.
Myitkyina mare hpung (Geis) kaw na rai nna, Nhkum kasha re. Tsit hkum re majaw tsi tai ai. Dama (Dauma) ang ai shayi sha na lawan matut mahkai ga.
Shi na mahkawn ni hpe ngai na Blog kaw mara dat ai.
Mahkawn madu hpe gaw ahkang n hpyi shi ai. Hpang de she ahkang hpyi sa na re. Shi mahkawn yawng gaw n hkum shi ai.
Laika nnan ni shani shagu mara mayu tim, ndai July hta gaw kru ya laban pyi n rau taw nga ai majaw re. Rau ai aten shana rai yang gaw Internet bai n lu.
Ndai shata hta bat mi jan machyi mat ai majaw ram ram gaw garen ai ga re. Nta hpe mung dum ai. Kanau hpe ma dum ai. Shi shangai nhtoi mung du wa sai. Manang ni hpe mung dum ai. Shi hpe mung dum ai. Dum ai hkrai hkrai law...
Nbung bung ai maga de ashun nga ai... shingkang rawng ai... nshung si hprwi shangun ai... ngai tsawra ai... nye salum hpe sai, myiprwi pru shangun ai...
chyitchyai kumla hte ...
Amyu sha dawnghkawn
12 July, 2008
Blog ni sa chyai nna myit lu ai lam ni law law kaw na langai ....
Pasig, Philippines
Blog ni sa chyai ai shaloi grai n-gun lu ai ni hpe mu ai zawn, matsa bun na zawn re ma mu ai.
Shanghtin a blog sa yu nna... shi a ningmu hpe myit lawm ai. Shi galaw ai zawn lama ma jaw da hkra shakut na ngu myit taw nga ai.
Ndai bat gaw naw myit yu na re. Masha ni hpe hpa baw jaw mai na kun ngu?
Raitim, hpa mung lak lak lai lai n chye ai majaw .... hummm... myit ru ai law...
Myi dam nna du wa ai myitsu ni gaw hpa baw lam ni chye mayu ma ai kun?
(Gai wa gai wa.... hpa gaw chye ai n rai... ndai nbwisam gaw...!! :) )
10 July, 2008
Tsi gawk hte ngai ...
9.7.2008
Pasig, Philippines
July shata gaw ngai na matu amu grai kyin ai shata nan re. Bat kru ya shani pyi n rau ai. 8 ya shani gaw jahpawt hkying 5 daram kaw rawt na amu galaw ra sai.
Shana yup n hkru ai majaw rawt wa ai aten hta a san a bran n rai taw nga ai. Camera charging hpring na la taw ai hte rau... rau nga ai Africa manang wa gaw shi sumtsaw du wa ai majaw sumtsaw shada ahtuk ahtak atek nga ai majaw ma re.
Shooting kaw na bai wa ai aten kaw na gaw nau nga n pyaw sai. Rung de du yang Tagalog ga sharin sara du taw nga sai. Laika sharin ten myit n lawm sai. Baw grai sin wa nna nga n pyaw wa sai. Marang loi madit mat na rai sam ai. Manila gaw grai kahtet ai.
Dai shana kaw na gaw machyi re sai. Saw shaga da hkrum ai Dinner mung tat mat. Malate ngu ai shara na Cafe Havana ngu ai seng kaw re wa. Dai seng gaw Spanish hkrang hte rai nna manu ma grai laja ai seng re. (Mana law)
Jinghpaw ni a tsi rai nga ai Paracetamol hpe nyawp di kau nna yupra kaw galeng taw nga ai. Umm.. nga manga manang ni hpe sms naw sa na re ngu myit lu let, sms sa let sha aten shalai taw nga ai. Dai shaloi manang Seng Pan gaw tsi jahpan nkau mi tsun dan ai. Dai tsi ni sa mari na lu ai hpang salat grai pru nna grai nga pyaw mat ai.
Hpang jahpawt gaw baw sin nna nyep naw pru taw nga ai. Rung n lu sa ai. Rung na staff langai nta de sa wa nna tsi gawk woi sa ai. Tsi gawk mung laksan gawn lajang ai tsi gawk mung n rai tim, manu gari laja ai. $ 60 daram jaw kau ra ai. Tsi loi mi hte hpa hpa nya nya gawn lajang ai hpe sha wa... Ndai hku tsun yang hpaji hpe manu n shadan ai bai nga sa na. Dai hku gaw n re. Ngai na matu grai law ai manu re ai majaw loi gaw myit yu ai ga re... Raitim, rung na ni sha jaw ai re majaw ... hu... Praise the Lord.
Machyi taw nga ten ... shawng nnan myit dum ai gaw dum nta de re. Hkau soi mung grai sha mayu wa ai.
Langai mi myit dum ai gaw... Ndai zawn sumtsan ga hta machyi makaw hkrum yang garum na kadai n nga, shakut shaja amu galaw taw nga ai Jinghpaw ni hpe myit dum nga ai.
Ya hpang de gaw machyi pyi n machyi gwi na hku re. YMCA kaw na sara wa tsun ai hku machyi gwi yang machyi yu. Aye Thu Hka, Myat Mon (Laksan gumhpraw la tisgawk) de du yang shang ai hte mun lahkawng ram gaw sun sha re yaw. Ah ga... prat prat wa mung...
Jinghpaw ni e... hkamja zet let ai amyu tai ra sa ga ai. Gumhpraw grai lu ai shaloi she machyi sa ga.
03 July, 2008
Salat gyit ai aten ...
Hpawtde gaw June shata mi na matu report, narrative story, special events in June, ndai laika ni grai law ka shangut ra ai ngu yang she rung na ngai lang ai computer gaw maja wa hten mat wa ai. Window nan n lung mat wa ai. Alak mi hpa website mung n hpaw ai wa. gmail, shanglawt blog, ngai na blog hte irrawaddy sha hpaw ai wa.
N byin sai ngu na net seng de lagat nhtawm laika jaji gayet ra sai goi. Net seng kaw mung game hte kapyawn nna hpaw ai hkrai re majaw, garu gaji hte ma kasha ni ma sumpum jawng la ai. Makau kaw na sa yu, sa a htawk ai majaw ma grai myit n gut let laika gayet taw ra ai.
Hpa mi nga tim, ndai net seng kaw gaw microsoft ni lang shangun ai majaw shaman chyeju she rai sai. Download ma mai galaw ai majaw grai nan chyeju shakawn kau sai. Ndai kaw na net seng malawng gaw download galaw na ahkang lu ai majaw...
Hu.... grai myit ba kau sai.


text:
No.II mungkan majan ngut mat ai hte mungdan law law gaw shanglawt la na masing byin wa ai, shaloi n tai n mai san ai, Jinghpaw ni mung shanglawt la na matu shamu shamawt wa sai. Raitim myen ningbaw Aung San gaw Jinghpaw ni hkrai san san shanglawt hkum la mu, anhte hte rau jawm la ga ngu Myitkyina Manhkring Mare e Jinghpaw ningbaw ni hpe shaga kakhin n htawm alau la nu ai, Jinghpaw ni san san shanglawt la na hpe manawn ai majaw rai na sai.
1961 ning hta hpushawng hpuba ni Myen ni hte n dai hku sha matut nga yang gaw n jaw na sai ngu jawm dawdan n htawm rawtmalan hpang sai. 1947 ning Panglong mare e bawngban da ai mungmasa ginlam ni hpe mung hkrang n shapraw mat sai majaw, Jinghpaw salang ni gaw mi shawng e Myen hte pawng yu nna n byin jang gaw shanglawt mungdan gawgap na ngu tsun shaga da ai hte maren Kachin ni a Republic of Kachinland Mungdan (Mungdaw n re) gawgap na shamu shamawt wa sai. Raitim Myen ni gaw anhte Kachin ni hpe shanglawt lu ai amyu langai hku n mu mayu ai J.W ni ngangwi ngapyaw na hpe manawn ai. N dai manawn ai lam gaw le ra Jinghpaw ningbaw kaw sumprat bang yu, aw ra Jinghpaw salang kaw tsun a chyaw yu di nna, anhte j.w sha ni nan shanglawt la na myti masin n rawng mat hkra awu asin di kau hkrum nga sai.
Dai majaw 1975 ning kawn n dai maga de gaw Awmdawm Shanglawt ngu hpe kabai kau nna Myen hte Jawm nga na pandung de bai shayawn mat sai. N dai hku galaw dat ai ten kawn anhte j.w sha ni a kata hta mung myit n hkrum n ra ni byin nga sai, ya dai ni du hkra rai nga sai.
Pratdep wa sai ramma ni mung ya kaba wa ai ma ni mung n dai zawn re masa ni hpe myit kraw kata hta jung nga sai majaw moi na hpushawng hpuba ni hpang da ai magam yi ngam hpe n kam hkan mat sai shanhte a myit hta prat n dep dum mat sai, grai nan mungding masa (conservative) shanang ai ngu sawn la ma sai. Myen ga mung atsawm chye shaga nga sai majaw, myen hte kanawn nna galaw lu galaw sha yang nga pyaw na shadu mat sai.
Myen ni gaw J.W sha ni shanglawt ngu ai n gazik mat hkra sat nat htim sai, mare masha ni num kasha ni hpe roi rip sat sharu sai. N dai gaw manawn masham myit a majaw galaw wa ai lam ni rai nga ai.
N dai shara kaw ngai tsun ai gaw, anhte ra (tsawra ) ai hpe tsun ai n re, ra nan ra nga ai hpe tsun ai she re, kaning n chye di nna myen hte jawm nga kau tim kade nna yang kashu kasha ni a prat hta myen hte bai kasat hkat wa na sha re.
Uma ga hte n gringdan ai rai yang anhte a kaji kawa ni Uma ga de buhtawt kasat shang bang wa ai chyoiloi n hkoi ten hta, mi kawn nga taw sai Sam hpunau ni hte kasat hkat ai poi ni hta anhte a kaji kawa ni si htum mat sa na re. Karai Kasang gaw J.W Myusha ni hte gringdan sai majaw ya nga ai Uma ga hpe kaji kawa ni a lata de ap da ya sai.
Raitim ya dai ni na aten hta Jinghpaw Mung hpe j.w sha ni n madu sai gaw nang ngai dum nga myit ni, anhte a daru magam aya hpe Myen la wa she jum da sai. Myen i jaw ai federal ngu ai mungmasa n pu e nga nang tim daru magam gaw myen a ta kaw sha re majaw, shanhte pru mu ngu ai n htoi hta pru mat ra na, shanhte dung mu nga yang dung ra na re.
Dai majaw Jinghpaw Mungdan hpe shalawt na magam hta “ tengman ai maga de tsap na i?” shingnrai “manawn masham myit rawng ai maga tsap na i?”, nang gwi gwi daw dan sa nu.
Ka ai
Slg. Naw Kham


text:
时间:2018-04-19 17:06:14 来源:德宏团结报
Nra ginro ana go nra zuji(组织) grit yom wa, Gai grit yom wa rai nna byin wa ai ana myu mi re.
1. Anhte mungdan na gumgai dingla ni 50% a lahta de go nra prut jat ana lu gajang nga ai, hpa majo nga yang, gumgai dingla wa jang hkum hkrang lam magup na atsam yom mat wa nhtom, nra ko ra gadon ai lam n grung mat nna, nra ginro wa nga ai.
2. Gumgai dingla ni nra gashai mat jang, shigau (石膏) hte matut ton, laja lana re nrut nra ana lu, hkum n lu shamu mat re ni mung, nra ginro ana lu wa ai.
3. Danbeji, gai, wuisinsu C ra gadon ai ni mung nra ginro wa chye ai.
4. Jum nau hte sha dinglai, gahpri, hkyauhkeli, tsa chyaru ni nau lusha dinglai ai ni mung nra ginro wa chye ai.
Machyi kumla ni go: Hkum ting na nrut nra machyi, n-gun n rong, shamu shamot n manu wa rai nga ai. Dai hpe X jak hte dem yu jang jep shapro lu ai. Tsi lajang na hte htang maja na ladat:
1. Danbeji, gai grung ai lusha nga chyu, udi, u, hkaipyek, nga, lasi jahkai ni lo sha na.
2. Gai lo wa marop bang la na matu ajan lo kra ra ai.
3. Hkum hkrang shamu shamot lam galo rai yang mung mai ai, ga shadon lam ni lo hkom na.
4. Grung grung yup la, malut tsa chyaru ni don kau na. 5. Lani mi gaubong hke 400 sha yang mung, nra ginro ai htang maja lu ai.


text:
GALOI DU HKRA NAW KAM SHUT NGA NA GA TA?
Labels: Laika Ngau
9 comments:
- Anonymous said...
-
Moi nye kaji hkai gaw tinang mung dan maden jat na matut gasat lai wa sai,
wa na kawa ngai na kaji gaw Tinang mung dan makawp maga na matu gasat lai wa sai.Tinang mung dan de shang wa ai maigan hpyen mahkra hpe anut shakrip lai wa sai,
Wa gaw Tinang mung dan shang lawt awmdawm lu na matu gasat lai wa sai.
Dai ni ngai kasha mung wa a magam lit hpe matut shakut nga ai.
ngai gaw mayam tai nna nga na malai awm dawm shanglawt a matu gasat let asak ap nawng mahtang myit dik ai.
nye kanau gaw lai wa sai shawng lam majan hta myu hte mung dan a matu asak ap nawng lai wa sai.ngai n yawn ai arawng la nngai.kani ya tai nna si mat ai hta tham 100 grau akyu nga ai.
Tsin yam dabang na nye kasha ni a prat hta awm dawm shang lawt lu jang myit pyaw sai.Naw gasat ra yang nye kasha ni prat hta madang dep ai rawt malan hkrun lam byin hkra shakut da ya na.
Myu sha ni nlawt ding sa htawm hpang prat du naw gasat na nngai
- September 9, 2012 at 1:26 AM
- Anonymous said...
-
na a myu tsaw myit hpe arawng la hkungga n ngai kk galoi mung bau sin u ga nang gaw mung dan a matu manu dan ai asak re. ...
- September 9, 2012 at 8:29 AM
- Zai Ningjar said...
-
Laika ka Sara Shadan Awng hpe grai shakawn let hkung gar jaw dat n ngai law.Grai Manu dan ai Labau ni,mabyin ni, masha a myit masa ni hpe na chye lu ai.Grai Myit n gun lu ai..Chyeju grai kaba sai.KK a shaman chye ju tut nawng lu la u ga.
- September 9, 2012 at 9:31 AM
- Pyilan La said...
-
daini anhte rawt malan nga ai gaw, anhte a shumashi shumasha (generations) ni a matu rai nga ai.Pandung du hkra tinang a atsam magup sumhpa hte jawm galaw shakut ga.
- September 9, 2012 at 10:48 AM
- Anonymous said...
-
E ntsa kaw ka da ai sr awng na matsun shadum laika hpe lu hti yang myit hta grai n gun lu ai ...nan hte hpa ji chye sai ni bawnu myit sawn atsam rawng ai ni dai hku law law ka mu yaw. Grai katsi kaja la hpa re.an hte ni zawn re ni go chyena hkapla n gun jaw na ga ai ..grau na chye myit wa u ga .kyu hpyi dat ai yaw.
- September 9, 2012 at 8:51 PM
- Jatawng Naw said...
-
umm.. e law.. Ya mung naw myit ung ang nga ai Shapawng yawng du/slg ni KIO/A du/ningbaw ni gaw myen ni roi ai hpe hkam sha pyaw dum sai yinkap(yahkyi tai) mat ai ni (sh) kalang pi tatut hta roi zingri nhkam sha ga ai ni she rai na re.
Myen a lai akyang myit jasat gaw hkyi(maza) hpa re hpe mu chye ninglen, naw kayau achya mayu, myen up sha na hpe naw myit mada ai ni yawng gaw, hkyi sha mawn sai gwi nan re law. Hkyi sha shaman da sai gwi gaw nam sa ai wa a hpang de hkan dingnoi nang ai. Hkyi sha sai gwi gaw shan hpan sumhpa hta pi hkyi hpe she grau ra sharawng mayawn ai ni re.
E.. ihte Shapawng Yaw a kashu kasha dumhpaw bawk e, myen a hkyi she gaw nla sha, n lahkawn sha saga. Gwi tai mayu di pa gaw, shan sha marit ai gwi she tai ga law. Shan nlu sha hpa rai yang mung myen dangbau ,labawp, lahkap, lahkre sha gaw gawa makret ya dat na hku she di sa ga law.
Yehowa Karai Kasang anhte a awng padang! Anhte Shapawng Yaw myu ni a shanglawt ninggang hte ntawng nhtu laknak lu ai Wa rai nga ai law.
- September 9, 2012 at 10:29 PM
- Anonymous said...
-
MYEN ASUYA ni latup jaw ai sha mawn ai, J.P. WUNPAWNG SALANG ni hte kaga myu tsaw ning baw ning la nkau mi , myen hpe naw kam mayu nga ma ai gaw,shanhte MYEN a maidang kade mata mayu tim ,MYEN ni SHANHTE hpe yu ai gaw, YOU ARE THE BLOODYKACHIN, CHRISTIANS hku sha mu ai hpe,yadu hkra nchye nga ma ai gaw i?
- September 10, 2012 at 9:18 AM
- Anonymous said...
-
Shadum hpaji jaw ai laika grai manu dan ai. Ya ten na teng sha byin ai lam ni re. Anhte yawng myit dum ra ai lam re, yawng mung mu mada lam bung na re. Hpyen wa hpe kam nga ai ni hpe tsun jahpyak nga na malai, amyu hpe tsaw ai "nang" gara hku lata tut shakut na madung rai ra ai. Tinang galaw ai bungli mahtai hta dai masha ni(hpyen wa hpe htang kaba ai ni) gayin wa hkra shakut ga. Shada tsun jahpyak ai law magang, hpyen wa gaw wa-hkali latup bang ya magang rai na re.
- September 10, 2012 at 6:03 PM
- Anonymous said...
-
re annau ni myit hkrum ra sai.sumri myu baw hpan hpe yu yang kara baw sumri rai tim kaji kaji di shawng ashin kau na she bai rit sha bawn dat jang she grai ngang ai, hpa hpe tim git tawt lu ai re. ya annau ni mung yawng myit hkrum sha bawn let n,gung ja dik ai hte, n,gung kaba hte tai hpyen hpe annau ni a lamu ga hta na chyawm sha chyut kau ga.annau ni myit hkrum ai kaw k k a chyeju gaw hpringtsup wa na re.awmdawm shanglawt padang hkrun lam de wp myusha ni yawng myit langai sha shabawn let.myidi chyip kasat la yang sha wp ni lawt lu na re.yawng a n,tsa kk bau sin ya u ga.
- September 11, 2012 at 2:34 AM